**Λεωνίδας Οικονόμου**

**ΑΣΤΙΚΗ ΕΘΝΟΓΡΑΦΙΑ ΚΑΙ ΤΟΠΙΚΟΤΗΤΑ**

Το κεφάλαιο επιχειρεί μια σύντομη και οπωσδήποτε σχηματική και ελλιπή εξέταση των εθνογραφικών παραδειγμάτων στην αστική ανθρωπολογία από το 1950 μέχρι σήμερα. Δίνεται έμφαση σε μια σειρά από ζητήματα που έχουν κομβική σημασία στη συγκρότηση του πεδίου και την μελέτη των τοπικών φαινομένων, όπως είναι το ευρύτερο θεωρητικό πλαίσιο κατανόησης των αστικών φαινομένων, η εννοιολόγηση της σχέσης ανάμεσα στο μίκρο επίπεδο της επιτόπιας έρευνας και τις ευρύτερες δομές και διαδικασίες, και η κατανόηση της τοπικότητας[[1]](#footnote-1). Παρουσιάζεται: α) η καινοτόμα προσέγγιση της σχολής του Μάντσεστερ και οι αδυναμίες της, β) η μετάβαση (στην αμερικανική και εν μέρει στη βρετανική ανθρωπολογία) από το παράδειγμα της κοινωνικής οργάνωσης σε προσεγγίσεις που δίνουν έμφαση στην πολιτική οικονομία και την παραγωγή του χώρου, και γ) η διαμόρφωση στη διάρκεια της δεκαετίας του 1970 ενός πλαισίου για την αστική έρευνα που συνδυάζει τη σύνθετη και δυναμική κατανόηση της τοπικότητας (*ανθρωπολογία στην πόλη*) με την εκλεπτυσμένη και ενημερωμένη σύλληψη της ιδιαιτερότητας των πόλεων, των διαφορετικών αστικών τύπων και κάθε ξεχωριστής πόλης (*ανθρωπολογία της πόλης*). Παρουσιάζονται τέλος, οι σύγχρονες θεωρητικές εμφάσεις στον πολιτισμό, τη διεθνικότητα, τις αναπαραστάσεις και τις πρακτικές και οι τρόποι που επηρεάζουν την σύλληψη του πεδίου και την έρευνα.

**Η “μελέτη περίπτωσης” και η εθνογραφία των αποικιακών πόλεων στην Αφρική**

Η εθνογραφία της Σχολής του Μάντσεστερ βασίστηκε σε μια νέα σύλληψη της ανθρωπολογικής έρευνας και του εθνογραφικού πεδίου που επινοήθηκε στη δεκαετία του 1940 από τον Max Gluckman (1940), για την εθνογραφική προσέγγιση των ρευστών και σύνθετων νεωτερικών πραγματικοτήτων (Οικονόμου 2020). Η νέα προσέγγιση κωδικοποιήθηκε από τους μαθητές του και ονομάστηκε *μελέτη περίπτωσης* ή *καταστασιακή ανάλυση* (Mitchell 1966, 1987, Van Velsen 1967, Evens και Handelman 2006). Το αντικείμενο της εθνογραφίας, σύμφωνα με το νέο υπόδειγμα, είναι η μελέτη ιστορικών διαδικασιών και όχι κλειστών ή στατικών συστημάτων (Frankenberg 1982, Glaeser 2006). Οι ανθρωπολόγοι πρέπει να επικεντρώνονται στην εθνογραφική ανάλυση συγκεκριμένων καταστάσεων, μέσα από την οποία μπορούν να εξάγουν συμπεράσματα για τις ευρύτερες κοινωνικές δομές και την ιστορική δυναμική του παρατηρούμενου κοινωνικού πεδίου. Οι ερευνητές πρέπει να επιλέγουν ένα συγκεριμένο σύνολο γεγονότων, δραστηριοτήτων και νοημάτων, τα οποία θεωρούν ότι αποτελούν ένα θεωρητικό ερώτημα, ή αποτυπώνουν μια κοινωνική ένταση ή κρίση (αφού αναγνωριζόταν ότι είναι αδύνατον να μελετηθούν ολόκληρες κοινωνίες), και παράλληλα οφείλουν να προσδιορίσουν τους ευρύτερους πλαισιακούς παράγοντες, οι οποίοι κατά την εκτίμησή τους επηρεάζουν τις παρατηρούμενες συμπεριφορές. Ο Gluckman πίστευε ότι οι ανθρωπολόγοι πρέπει να επικεντρωθούν στο μικρο-επίπεδο και να χρησιμοποιήσουν τα πορίσματα άλλων πιο εξειδικευμένων κοινωνικών επιστημών για την ανάλυση των ευρύτερων διαδικασιών και πλαισίων. Οι πλαισιακοί παράγοντες (όπως π.χ. το πολιτικό σύστημα ή η οικονομική οργάνωση των αποικιακών πόλεων) αναγνωρίζονταν στην ανάλυση, στο βαθμό που συγκροτούσαν το σκηνικό της δράσης, αλλά δεν αποτελούσαν αντικείμενο θεωρητικού στοχασμού και επεξεργασίας (Hannerz 1980: 147).

Οι αστικοί ανθρωπολόγοι της βρετανικής Σχολής[[2]](#footnote-2) επικεντρώθηκαν στην “ερμηνεία λεπτομερών καταγραφών σύνθετων κοινωνικών καταστάσεων” στις αποικιακές πόλεις της Αφρικής (Gluckman 1961). Το έργο τους μπορεί να ειδωθεί σαν μια σειρά από στιγμιότυπα της αστικής ζωής μέσα από τα οποία αναδύονται η «αστική κοινωνική οργάνωση» και ο νέος αφρικανικός αστικός πολιτισμός. Η ανάλυση των γεγονότων που οδήγησαν στην αλλαγή των μορφών εκπροσώπησης των μεταλλωρύχων και των άλλων αφρικανών εργαζομένων στη Luanshya του Copperbelt[[3]](#footnote-3) επέτρεψε στον Epstein (1958) να περιγράψει την εμφάνιση νέων μορφών πολιτικής οργάνωσης και συνείδησης που υπερέβαιναν τη φυλή και εξέφραζαν σύγχρονα οικονομικά και πολιτικά συμφέροντα και αναζητήσεις. Ο ίδιος ερευνητής (1961), καταγράφοντας για μερικές ημέρες τις συναντήσεις του βοηθού του στην πόλη Ndola περιέγραψε και ανέλυσε την οργάνωση των συγγενειακών, φιλικών και εθνοτικών σχέσεων και την ανάδυση νέων αστικών ιδεών, πρακτικών και οργανώσεων. Ο Mitchell (1956) εστιάστηκε στον χορό Καλέλα, ένα νέο αστικό χορευτικό δρώμενο που επιτελούνταν τις Κυριακές στον αφρικανικό τομέα της Luanshya, και μέσα από την ανάλυση των συμβολικών χαρακτήρων και των στίχων των τραγουδιών έβγαλε ευρύτερα συμπεράσματα για τις εθνοτικές σχέσεις και το αναδυόμενο αστικό σύστημα γοήτρου. Ο Parkin (1969), μερικά χρόνια αργότερα, στη μελέτη του πάνω στη διαπλοκή και εξέλιξη των συγγενειακών, εθνοτικών και ταξικών σχέσεων σε μια συνοικία της Kampala, στην Ουγκάντα, συνδυάζει ποσοτικά στοιχεία, γενικές περιγραφές της πόλης, της συνοικίας, των γειτονιών, των οργανώσεων και των χώρων συνάθροισης με την ανάλυση συγκεκριμένων περιπτώσεων.

Οι ανθρωπολόγοι του Μάντσεστερ αντιλήφθηκαν από την αρχή ότι οι κοινωνικές σχέσεις των ατόμων υπερβαίνουν το τοπικό επίπεδο και υπήρξαν ιδιαίτερα σκεπτικοί απέναντι στο είδος της *μελέτης κοινοτήτων* (community studies) που είχε αναπτυχθεί στην αμερικανική κοινωνιολογία και ανθρωπολογία. Η τοπικότητα γίνεται αντιληπτή με τρόπους που προδιαγράφουν τις σύγχρονες προσεγγίσεις, καθώς επισημαίνεται τόσο η επιρροή ευρύτερων μακρο-διαδικασιών στις τοπικές καταστάσεις, όσο και η έλλειψη ευκρινών ορίων στις κοινωνικές σχέσεις, το γεγονός δηλαδή ότι εκτείνονται πέρα από τα όρια του χωριού, της γειτονιάς ή της πόλης (Mitchell 1966, Epstein 1967). Δεν αγνόησαν ωστόσο τις τοπικές σχέσεις και συνέβαλαν στην κατανόηση της χωρικότητας της αστικής ζωής. Με τη χρήση ενός συνδυασμού ποσοτικών και ποιοτικών μεθόδων και συχνά με τη συνεργασία περισσότερων ερευνητών, παρήγαγαν πυκνές περιγραφές συγκροτημάτων κατοικιών, γειτονιών, συνοικιών και ολόκληρων πόλεων.

Ο Gluckman αντιλαμβάνεται τον αστισμό με μονοσήμαντο τρόπο (εμπνεόμενο εν μέρει από τον Wirth) και τείνει εν πολλοίς να εξομοιώνει τις αποικιακές με τις δυτικές καπιταλιστικές πόλεις. Οι μαθητές του αναγνώρισαν σταδιακά τις ιδιαιτερότητες και την ποικιλία των αφρικανικών πόλεων, αλλά δεν εμβάθυναν στη θεωρητική κατανόηση της πόλης ως κατηγορίας και των ποικιλιών της. Η πόλη έγινε αντιληπτή σαν ένα σύνολο πλαισιακών παραγόντων οι κυριότεροι από τους οποίους είναι: α) η οικονομική δομή (και συνακόλουθα η επαγγελματική διαφοροποίηση και η κοινωνική διαστρωμάτωση), β) ο τρόπος διακυβέρνησης (στον οποίο περιλαμβάνονται διαδικασίες όπως ο έλεγχος της μετακίνησης προς την πόλη, η στεγαστική πολιτική, το δικαίωμα κατοχής γης, και οι μορφές και ο βαθμός πολιτικής συμμετοχής) και γ) η πυκνότητα, η ετερογένεια, η κινητικότητα, και η δημογραφική σύνθεση του πληθυσμού. Οι παράγοντες αυτοί γίνονταν κατανοητοί σαν μεταβλητές που συνδυάζονται με διαφορετικό τρόπο παράγοντας μια τυπολογία των αφρικανικών πόλεων.

Η προσέγγιση του Μάντσεστερ, παρότι ανεπαρκής ως προς τη σύλληψη της πόλης, συνέβαλε στην διερεύνηση των τρόπων με τους οποίους τα διαφορετικά αστικά πλαίσια επηρεάζουν την διαμόρφωση των κοινωνικών σχέσεων. Ο Epstein επισήμανε από νωρίς τις διαφορές στις μορφές πολιτικής και κοινωνικής οργάνωσης των Αφρικανών ανάμεσα σε μια πόλη ορυχείο και μια εμπορική και διοικητική πόλη (Epstein 1958). Πολλές μελέτες ανέδειξαν τις συνδέσεις ανάμεσα στους διαφορετικούς τύπους πόλεων και τη συγκρότηση των συγγενειακών σχέσεων, τον οργάνωση των εθνοτικών ομάδων και άλλα φαινόμενα.

Οι αστικοί ανθρωπολόγοι απόκτησαν σταδιακά μεγαλύτερη συνείδηση της ποικιλίας και της ιδιαιτερότητας των αφρικανικών αστισμών. Αντιλήφθηκαν ότι παρατηρούσαν τη ανάδυση νέων αστικών πολιτισμών, καθώς άνθρωποι με πολύ διαφορετικές πολιτισμικές παραδόσεις από τις δυτικές, και συχνά χωρίς προηγούμενη εμπειρία αστικής ζωής και συγκεντρωτικής εξουσίας, καλούνταν να προσαρμοστούν στις συνθήκες των αποικιακών πόλεων και στη βιομηχανική εργασία. Ο εκμοντερνισμός και η αστικοποίηση των Αφρικανών παύουν να γίνονται κατανοητοί σα μια διαδικασία παθητικής μίμησης και αφομοίωσης του ευρωπαϊκού πολιτισμού, αλλά νούνται ως μια επινόηση νέων λύσεων που διαφέρουν από τις δυτικές, μια διαδικασία επιλογής, επανερμηνείας και ανασύνθεσης στοιχείων που αντλούνται τόσο από την παράδοση όσο και από τη νεωτερικότητα.

Ο Southall, ο σημαντικότερος ίσως ανθρωπολόγος της βρετανικής σχολής, συνέβαλε από νωρίς στη διαμόρφωση ενός πλαισίου για την αστική έρευνα που διόρθωνε τις μονομέρειες του Gluckman. Η εργασία του (1967) για την Kampala-Mengo, την πρωτεύουσα της Ουγκάντα, επιστέγασμα μακροχρόνιων ερευνών του ίδιου και άλλων ανθρωπολόγων, παρουσιάζει την πόλη σαν μια ιστορική διαδικασία που ξεκινά από την προαποικιακή περίοδο (οι Γκάντα, οι θεμελιωτές της πόλης, είχαν αναπτύξει μια μορφή συγκεντρωτικού κράτους πριν την έλευση των αποικιοκρατών) και φτάνει ως τα χρόνια της ανεξαρτησίας στη δεκαετία του 1960. Συνδυάζει την ιστορική και εθνογραφική παρουσίαση των διαφορετικών αστικών συνοικιών και περιβαλλόντων με την ανάλυση της αστικής κοινωνικής, οικονομικής, πολιτικής και χωρικής δομής, και της θέσης της πόλης στο εθνικό αστικό δίκτυο. Ο Southall αναλύει τους τρόπους που διαμορφώθηκε ο πληθυσμός, η γεωγραφία, η εθνοτική κατάσταση και η πολιτική σκηνή της πόλης πριν και μετά την πρόσφατη ανεξαρτησία της χώρας· αναγνωρίζει την ιστορική και πολιτισμική ιδιαιτερότητα της εξέλιξής της, δείχνοντας τις σημαντικές συνέχειες ανάμεσα στην προαποικιακή, την αποικιακή και την μετααποικιακή αστικότητα, και θέτει κρίσιμα ερωτήματα για το μέλλον της.

Η βρετανική αστική ανθρωπολογία έδωσε από την αρχή σημαντική προσοχή στις πολιτικές και οικονομικές διαστάσεις της αστικής εμπειρίας και μπορούμε να πούμε ότι συνολικά αιωρείται ανάμεσα σε μαρξιστικές και φιλελεύθερες οπτικές των κοινωνικών διαδικασιών (Werbner 1984, Cocks 2001). Από τη δεκαετία του ’60 πληθαίνουν οι προσεγγίσεις που δίνουν έμφαση στην πολιτική οικονομία και τις σχέσεις εξουσίας. Ο όρος αποικιακή πόλη αρχίζει να χρησιμοποιείται ευρύτερα και αναπτύσσεται μια θεωρία της αποικιακής αστικής ανάπτυξης που εμπνέεται από τις μαρξιστικές αναλύσεις του Harvey και του Castells και τη θεωρία του παγκόσμιου συστήματος του Wallenstein (King 1976: 22, Gutkind και Wallenstein 1976, Gutkind 1983).

**Αστικές κοινότητες και υποπολιτισμοί**

Οι αμερικανικές αστικές έρευνες (ακολουθώντας την κοινωνιολογική παράδοση της Σχολής του Σικάγου και της μελέτης κοινοτήτων και την συνήθη ανθρωπολογική πρακτική του αγροτικού χώρου) προσέγγισαν τις φτωχογειτονιές και τις παραγκουπόλεις των μεταναστών και των φτωχών, στις οποίες συνήθως επικεντρώθηκαν, ως σχετικά οριοθετημένες και αυτόνομες κοινωνικές οντότητες, αποκομμένες από την ευρύτερη κοινωνική και ιστορική δυναμική. Οι τοπικές κοινωνικές ομάδες ή κατηγορίες θεωρήθηκαν συχνά εξ ορισμού κοινότητες και οι ερευνητές επικεντρώθηκαν στην εσωτερική δομή τους αγνοώντας την ιστορική τους πορεία, τις εσωτερικές διαφοροποιήσεις τους και τις αλληλεπιδράσεις τους με το ευρύτερο αστικό περιβάλλον. Η πόλη αντιμετωπιζόταν συνήθως απλώς ως ο τόπος της έρευνας και όχι σαν μια κοινωνική κατηγορία που πρέπει να θεωρητικοποιηθεί και να διερευνηθεί ως συνολικό σύστημα που επηρεάζει τη συγκρότηση των γειτονιών και τη ζωή των κατοίκων τους. Στην παρουσίαση των εθνογραφικών τάσεων, επιτευγμάτων και αδυναμιών που ακολουθεί, θα αντλήσω παραδείγματα κυρίως από την εθνογραφία των ΗΠΑ.

Ο στόχος πολλών ερευνών στη μεταπολεμική περίοδο ήταν η διάψευση τόσο των ισχυρισμών του Wirth, που συνέδεε τις πόλεις με την ανωνυμία, τις απρόσωπες σχέσεις και την κοινωνική αποδιοργάνωση, όσο και των διαδεδομένων στερεοτύπων που παρουσίαζαν τις φτωχότερες και πολεοδομικά υποβαθμισμένες γειτονιές των αμερικανικών μεγαλουπόλεων (και τις παραγκουπόλεις του Τρίτου Κόσμου) ως τόπους κινδύνου, ανηθικότητας και εξαθλίωσης. Ο William F. Whyte (1943) κατάφερε να περιγράψει διεισδυτικά τον κοινωνικό κόσμο και τις καθημερινές πρακτικές των νεανικών συμμοριών μιας κακόφημης και φτωχής ιταλοαμερικανικής γειτονιάς της Βοστώνης και τόνισε ότι το σλαμ (slum)[[4]](#footnote-4) δεν στερείτο οργάνωσης, ούτε ήταν παραδομένο στην ανομία, αλλά είχε προσαρμοστεί στις συνθήκες αποκλεισμού που του είχαν επιβληθεί αναπτύσσοντας τις δικές του άτυπες μορφές δικτύωσης και δράσης. O Herbert Gans (1962) μελέτησε την ίδια περιοχή 20 χρόνια μετά, λίγο πριν από την καταδάφισή της στο πλαίσιο ενός προγράμματος “αστικής ανανέωσης” (urban renewal). Τα προγράμματα αυτά στόχευαν, σύμφωνα με τον επίσημο λόγο, στην αντιμετώπιση της «αστικής παρακμής» και συνίσταντο στην κατεδάφιση «υποβαθμισμένων» τμημάτων της κεντρικής πόλης και στον επανασχεδιασμό τους για νέες χρήσεις και χρήστες. Ο Gans περιέγραψε τις στενές οικογενειακές και κοινοτικές σχέσεις των κατοίκων, χρησιμοποίησε τον όρο “αστικό χωριό” για να δώσει έμφαση στους “υποχρεωτικούς” και πολύπλευρους κοινοτικούς δεσμούς που αναπτύσσονταν στη γειτονιά, και έκφρασε καθαρά τον προβληματισμό του για την επερχόμενη καταστροφή μιας βιώσιμης και ικανοποιητικής για τους κατοίκους της συνοικίας[[5]](#footnote-5).

Η εθνογραφία του Gans και οι άλλες έρευνες της εποχής, που τεκμηρίωσαν την ύπαρξη στενά συνδεδεμένων κοινοτήτων στην καρδιά των μεγαλουπόλεων, διόρθωσαν τις μονομέρειες της προσέγγισης του Wirth, αλλά υποτίμησαν την αστικότητα των τοπικοτήτων αυτών, καθώς υπερτόνισαν τη συνοχή και την αλληλεγγύη των τοπικών ομάδων, υποβάθμισαν τις εσωτερικές διαφοροποιήσεις και τις σχέσεις που υπερέβαιναν το τοπικό, και αγνόησαν τις ευρύτερες αστικές και κοινωνικές διαδικασίες που οριοθετούν, επηρεάζουν και διαμορφώνουν τις τοπικές πραγματικότητες. Οι έρευνες αυτές, από την άλλη μεριά ανάδειξαν τη σημασία των τοπικών δικτύων κοινωνικότητας, αλληλοβοήθειας και πληροφόρησης για τους ανθρώπους των φτωχών συνοικιών, και ανέλυσαν το σύνθετο πλέγμα δημόσιων χώρων (δρόμοι, πλατείες, πάρκα), τόπων συνάθροισης (καφενεία, ταβέρνες, μπαρ) και τοπικών πρακτικών και νοημάτων που συμβάλλει στη συνοχή, το συντονισμό, και τη συντήρηση των τοπικών σχέσεων. Οι εργασίες αυτές τεκμηρίωσαν τα πλήγματα στις κοινοτικές σχέσεις και το κοινωνικό κόστος που προκαλούν οι παρεμβάσεις του urban renewal και συνέβαλαν στην αναθεώρηση και τη διακοπή τους.

Πολλές μελέτες εστιάστηκαν στους εθνοτικούς, επαγγελματικούς, ταξικούς, θρησκευτικούς, σεξουαλικούς και άλλους αστικούς υποπολιτισμούς, που θεωρείτο ότι συγκροτούν τις αμερικανικές μεγαλουπόλεις. Οι φτωχές εθνοτικές ομάδες (όπως οι Ιταλοαμερικανοί και οι Αφροαμερικανοί), που συγκέντρωσαν το μεγαλύτερο ενδιαφέρον, αντιμετωπίστηκαν ως σχετικά ομοιογενείς και αυτόνομες εδαφικές κοινότητες και καταβλήθηκε μικρή προσπάθεια για την ανάλυση των παραγόντων που συνδέουν την ύπαρξη και τη διατήρηση τους με την ευρύτερη κοινωνία. Οι αιτίες της “φτώχειας” αποτέλεσαν στο επίκεντρο πολλών συζητήσεων στη δεκαετία του 1960, από τις οποίες αναδεικνύεται μια προοδευτική μετάβαση από τις δομολειτουργιστικές προσεγγίσεις (που αντιμετωπίζουν τη φτώχεια ως κοινωνική δυσλειτουργία, που αφορά κατά κανόνα κάποια εθνοτική ή φυλετική ομάδα) σε μοντέλα που βασίζονται στην πολιτική οικονομία. Ο Oscar Lewis, ένας από τους πιο επιδραστικούς ανθρωπολόγους της εποχής, υποστήριξε ότι η διαιώνιση της εξαθλίωσης των στρωμάτων που μελέτησε στο Μεξικό και το Πόρτο Ρίκο οφείλεται στην κουλτούρα τους, που τους καθιστά απαθείς, εστιασμένους στο παρόν και ανήμπορους να αλλάξουν την κατάστασή τους. Η θέση του δέχθηκε πλήθος κριτικών που επισήμαναν τις δομικές αιτίες της φτώχειας και τόνισαν ότι η κουλτούρα των φτωχών είναι μια στρατηγική προσαρμογής στις συνθήκες που τους επιβάλλονται και δεν πρέπει να υποστασιοποιείται ή να κρίνεται με βάση τα πρότυπα της μεσαίας τάξης (Leeds 1971, Mangin 1970).

Πολλές μελέτες εστιάστηκαν στους Αφροαμερικανούς που αποτελούσαν ένα δυσανάλογα μεγάλο, σε σχέση με την πληθυσμό τους, μέρος των φτωχότερων στρωμάτων και μελετήθηκαν αρχικά σαν μια εθνοτική ομάδα όπως οι άλλες. Οι ερευνητές εστιάστηκαν στις οικογενειακές σχέσεις των Αφροαμερικανών, η υποτιθέμενη αποδιοργάνωση των οποίων είχε θεωρηθεί υπεύθυνη για την αδυναμία τους να ξεφύγουν από τη φτώχεια. Ο Liebow (196) σε μια κλασική εθνογραφία μιας ομάδας ανδρών (streetcorner men), που εργάζονταν περιστασιακά σε χαμηλά αμειβόμενες δουλειές και περνούσαν πολλές ώρες σε μια συγκεκριμένη γωνία και ένα εστιατόριο μιας φτωχής γειτονιάς της Ουάσινγκτον, υποστήριξε ότι ο κοινωνικός τους αποκλεισμός και η έλλειψη ευκαιριών σταθερής και ικανοποιητικής απασχόλησης υπονόμευαν την ικανότητά τους να ανταποκριθούν στους ρόλους τους ως πατέρες, σύζυγοι και φίλοι, και ερμήνευσε την ιδιαίτερη κουλτούρα τους σαν ένα “σκιώδες σύστημα αξιών” που αντανακλά και εκλογικεύει την δομικά μειονεκτική τους θέση. Λίγα χρόνια αργότερα η Stack (1974), εξετάζοντας από τη σκοπιά των γυναικών μια παρόμοια ομάδα στο Σικάγο, περιέγραψε τις οικογενειακές σχέσεις των Αφροαμερικανών σαν ένα εναλλακτικό προς το κυρίαρχο μοντέλο, που αποτελεί μια αντίδραση ανθεκτικότητας απέναντι στις συνθήκες δομικής ανεργίας και ανέχειας που αντιμετωπίζουν. Η Stack επισήμανε τις διαφορετικές αξίες και μορφές των οικογενειακών σχέσεων, που δεν βασίζονται στην πυρηνική οικογένεια, αλλά σε συγγενειακά και φιλικά δίκτυα ανταλλαγής και υποστήριξης, τα οποία συνδέουν διαφορετικά νοικοκυριά και γενιές και αποτελούν ένα οργανωμένο, ενεργητικό, σταθερό, και ισόβιο δίκτυο.

Οι ανθρωπολόγοι αντιμετώπισαν τις εθνοτικές ομάδες των αμερικανικών πόλεων όχι σαν φυσικές ομάδες, αλλά σαν ένα φαινόμενο της πολυεθνικής μητρόπολης που χρειάζεται να ερμηνευθεί, και αναζήτησαν τους παράγοντες που συμβάλλουν στη δημιουργία, τη διατήρηση και στην αλλαγή των εθνοτικών συνόρων στο χρόνο (Eames και Goode 1977, Gulick 1989). O σχηματισμός εθνοτικών ομάδων εννοιολογήθηκε από πολλούς ερευνητές (στα χνάρια της Σχολής του Σικάγου) σαν ένας μηχανισμός προσαρμογής των μεταναστών στις νέες συνθήκες και θεωρήθηκε ένα στάδιο σε μια πορεία που καταλήγει στην πλήρη αφομοίωσή τους (Cohen 1978). Οι έρευνες έδειξαν πράγματι ότι σε πολλές περιπτώσεις η ύπαρξή τους, ως σχετικά συγκροτημένων ομάδων, είναι εφήμερη και ότι σταδιακά φθίνουν, καθώς οι διαφοροποιήσεις σε όρους κοινωνικής τάξης ή τρόπου ζωής υπερβαίνουν τη σημασία των εθνοτικών ταυτίσεων. Οι τελευταίες, ωστόσο, δεν χάνονται πάντοτε τελείως και σε συγκεκριμένα πλαίσια μπορεί να να επανεμφανίζονται με τη μορφή εθελοντικής ένωσης και να ενεργοποιούνται για ποικίλους και συχνά πολιτικούς λόγους. Στα τέλη της δεκαετίας του 1960 που αλλάζει το κυρίαρχο θεωρητικό παράδειγμα, οι ερευνητές δίνουν έμφαση στους τρόπους που οι σχέσεις εξουσίας και ο κυρίαρχος λόγος επηρεάζουν στη συγκρότηση των εθνοτικών σχέσεων και επισημαίνουν τις διαφορές ανάμεσα στην εμπειρία των λευκών μεταναστών από την Ευρώπη (που κατάφεραν στην πορεία του χρόνου να πετύχουν μια σχετική δομική εξομοίωση με την κυρίαρχη ομάδα) και στην εμπειρία των Αφροαμερικανών, των Πορτορικανών, και των άλλων φυλετικών μειονοτήτων που υπόκεινται σε ποικίλες δομικές ανισότητες με τη μορφή προκαταλήψεων, διακρίσεων, αποκλεισμών και διώξεων (Mullings 1978, Vincent 1974).

Μερικές ενδιαφέρουσες μελέτες εστιάστηκαν στη *εδαφικότητα* (territoriality) των εθνοτικών σχέσεων στις αμερικανικές μητροπόλεις. Ο Suttles (1968), που μελέτησε ένα από τα παλιότερα σλαμ του Σικάγου, παρουσίασε την περιοχή σαν ένα σχετικά αυτόνομο μωσαϊκό *εθνοτικών* γειτονιών, δρόμων, σχολείων, πάρκων, εμπορικών καταστημάτων, κέντρων διασκέδασης, εθελοντικών οργανισμών και νεανικών συμμοριών και περιέγραψε τους μηχανισμούς μέσα από τους οποίους οι κύριες εθνοτικές ομάδες (Ιταλοαμερικανοί, Αφροαμερικανοί, Μεξικανοί και Πορτoρικανοί) προσπαθούσαν να περιφρουρήσουν και να διευρύνουν το εθνοτικό εδάφος. Ο ερευνητής περιέγραψε την πλούσια δημόσια ζωή στους δρόμους και τους άλλους δημόσιους χώρους, και ανέλυσε τους γνωσιακούς χάρτες των κατοίκων (τους τρόπους που προσλάμβαναν την γεωγραφία της συνοικίας και των γύρω περιοχών), και τα πρότυπα χρήσης του χώρου από τις διαφορετικές εθνοτικές και ηλικιακές ομάδες. Παρά τις τεταμένες ή και εχθρικές εθνοτικές σχέσεις, οι κάτοικοι της συνοικίας είχαν αναπτύξει, σύμφωνα με τον Suttles, ένα σύνολο κανόνων και δημόσιου πολιτισμού, που προωθούσε τη συνεργασία και την ένωσή τους απέναντι σε εξωτερικούς κινδύνους και “εισβολείς”. Παρά το αδιαμφισβήτητο ενδιαφέρον της εργασίας αυτής και τη συμβολή της στη μελέτη της αστικής χωρικότητας, ο Suttles παρουσιάζει τις εθνοτικές ομάδες ως κλειστές και σχετικά αυτόνομες ομάδες, και αντιλαμβάνεται τη δημιουργία και την αλλαγή των εθνοτικών χωρικών συνόρων μέσα από ένα δαρβινιστικό θεωρητικό σχήμα “συμβίωσης” και “εισβολής/διαδοχής”, που αγνοεί τους ευρύτερους οικονομικούς και πολιτικούς παράγοντες που καθόριζαν την κοινωνική και εθνοτική γεωγραφία.

Ένας σημαντικός αριθμός μελετών εστιάστηκε σε λευκούς μη εθνοτικούς εργαζόμενους που εννοιολογήθηκαν είτε ως μέλη της εργατικής τάξης (νοούμενης ως μίας σχετικά οριοθετημένης και πολιτισμικά ομοιογενούς ομάδας) είτε ως κοινωνικές ομάδες γοήτρου που διαμορφώνονται γύρω από επαγγελματικές κατηγορίες και ενώσεις. Τα εργατικά επαγγέλματα, σύμφωνα με τις μελέτες αυτές, αποτελούσαν τη βάση για τη ανάπτυξη δεσμών εκτός εργασίας και τη διαμόρφωση αρκετά συνδεδεμένων δικτύων που συγκροτούνταν άλλοτε σε εδαφική βάση (όταν εργασία και κατοικία έτειναν να συμπίπτουν) και άλλοτε με επίκεντρο σωματεία, εθελοντικές οργανώσεις και συγκεκριμένους χώρους συνάθροισης. Οι μελέτες των οικοδόμων σε μια πόλη του Wisconsin, των φορτοεκφορτωτών στο Πόρτλαντ και άλλων τμημάτων της λευκής εργατικής τάξης στα τέλη της δεκαετίας του 1960, κατέγραψαν τη μείωση της σημασίας του εθνοτισμού κι ακόμα τους υψηλούς μισθούς, την εργασιακή υπερηφάνεια, τον ατομικισμό, τον επιθετικό ανδρισμό και συχνά το ρατσισμό των ομάδων αυτών (Pilcher 1972, Le Masters 1975, Kornblum 1974). Τα έργα αυτά συνέβαλαν στην κατανόηση της κουλτούρας της αμερικανικής εργατικής τάξης της εποχής (όπως φάνηκε κι από την πρόσφατη υπενθύμισή τους με αφορμή τον Τραμπ και τους οπαδούς του), αλλά αγνόησαν την πολιτική ιστορία της αμερικανικής εργατικής τάξης και το ευρύτερο ιστορικό, οικονομικό και πολιτικό πλαίσιο που από τα μέσα της δεκαετίας του 1970 άρχισε να επηρεάζει τις βιομηχανίες, τα σωματεία και τον τρόπο της ζωής της[[6]](#footnote-6).

**Από την ανθρωπολογία *στην* πόλη στην ανθρωπολογία *της* πόλης**

Τα πρότυπα της αστικής εθνογραφίας που κυριάρχησαν μεταπολεμικά, παραδείγματα των οποίων από τις πόλεις των ΗΠΑ παρουσιάσαμε παραπάνω, δέχθηκαν στη δεκαετία του 1970 συνολική κριτική για την αναπαραγωγή στον αστικό χώρο των εσφαλμένων προτύπων της επιτόπιας έρευνας στις πρωτόγονες κοινωνίες (τη μελέτη δηλαδή των τοπικών ομάδων ως οιονεί συνολικών κοινωνιών), και για την απουσία μιας ολιστικής θεωρητικής αντίληψης για την πόλη, την ποικιλία της και τις σχέσεις της με την ευρύτερη κοινωνία. Οι κριτικές αυτές σε συνδυασμό με τη μεγάλη πρόοδο που σημειώθηκε στην θεωρητική κατανόηση των πόλεων σε διαπολιτισμική προοπτική οδήγησαν σε μια νέα σύλληψη της αστικής επιτόπιας έρευνας, της τοπικότητας και της αναγκαίας σκευής των αστικών ανθρωπολόγων (Leeds 1968 και 1984, Southall 1973, 1983, Fox 1972 και 1977). Ο τελευταίοι, όπως τόνισαν από τις αρχές της δεκαετίας του 1970 πολλοί επιφανείς ερευνητές, δεν μπορούν να κατανοήσουν με ολιστικό τρόπο τις σχέσεις που ερευνούν, χωρίς την συστηματική γνώση του ευρύτερου πλαισίου, και χωρίς να εμβαθύνουν στη μελέτη του αστικού φαινομένου και της ποικιλίας του στο χώρο και το χρόνο. Οι ανθρωπολόγοι θα πρέπει να αφομοιώσουν τη σημαντική γνώση για τις πόλεις που έχουν δημιουργήσει άλλες κοινωνικές επιστήμες, όπως η γεωγραφία και η κοινωνιολογία, και να συνδυάσουν την μικρής κλίμακας επιτόπια έρευνα στον αστικό χώρο με την διαπολιτισμική μελέτη του αστισμού και την ενδελεχή γνώση της ιδιαίτερης ιστορίας και συγκρότησης της πόλης που μελετούν. Καθώς οι πόλεις διαφέρουν με σημαντικούς τρόπους ακόμα και στο εσωτερικό μιας χώρας ή μιας περιφέρειας, είναι καθήκον των ανθρωπολόγων να μπορούν να κατανοήσουν και να περιγράψουν όχι μόνο τις τοπικές καταστάσεις αλλά και την ιδιαιτερότητα ολόκληρων πόλεων.

Η τοπικότητα παύει να θεωρείται στο νέο αυτό πλαίσιο μια «φυσική» οντότητα και εννοιολογείται σαν μια διαδικασία αλληλεπίδρασης ανάμεσα στην τοπική δράση και τις ευρύτερες δυνάμεις (Leeds 1968, 1973). Τα τοπικά σύνορα και οι τοπικές σχέσεις και ταυτότητες (ή η έλλειψή τους) παράγονται μέσα από συγκεκριμένες διαδικασίες που εμπλέκουν αλλά και υπερβαίνουν το τοπικό, και πρέπει να αποτελούν αντικείμενο διερεύνησης και όχι να θεωρούνται εκ των προτέρων δεδομένες. Οι τοπικές κοινωνίες, όπως τόνισε ο Leeds, δεν είναι κλειστά συστήματα αλλά κόμβοι σύνθετων ροών, ανταλλαγών και σχέσεων (ανθρώπων, αγαθών, γνώσεων, πληροφοριών, χρήματος), που μπορούν να πάρουν ποικίλες μορφές. Η τοπικότητα νοείται σαν ένα δυνητικό πεδίο σχέσεων, αλληλεγγύης, οργάνωσης και νοήματος, που χαρακτηρίζεται από μια ορισμένη αυτονομία και μπορεί να αποτελέσει εφαλτήριο ποικίλων δράσεων. Ο Leeds στρέφει κυρίως την προσοχή στο είδος των σχέσεων που διαμορφώνονται ανάμεσα στον εντόπιο πληθυσμό (που μπορεί να παρουσιάζει διαφορετικές μορφές συνοχής, οργάνωσης και δύναμης) και τις υπερτοπικές “δομές και θεσμούς” διαφόρων επιπέδων (όπως το κράτος, οι τράπεζες, οι εκκλησίες και τα κόμματα) που εμπλέκονται στο τοπικό επίπεδο. Τονίζει ιδιαίτερα την πολύπλευρη παρουσία και την καθοριστική επίδραση του κράτους και των ποικίλων υπηρεσιών του στα σύγχρονα αστικά περιβάλλοντα και αντιλαμβάνεται την τοπικότητα ως ένα από τα κύρια πεδία στα οποία υλοποιείται και διαμορφώνεται η σχέση ανάμεσα στους κρατικούς αντιπροσώπους και τους πολίτες.

Οι φαβέλες των πόλεων της Βραζιλίας παράγονται δομικά, σύμφωνα με τον Leeds, μέσα από την επίδραση παραγόντων όπως η παρακμή του αγροτικού χώρου, η στεγαστική πολιτική, το επίπεδο των μισθών, ο αστικός σχεδιασμός, η πολεοδομική νομοθεσία και οι σχέσεις πατρωνείας, αλλά πρέπει ταυτόχρονα να νοηθούν ως κάτοχοι ορισμένων πόρων (εργατικής και πολιτικής δύναμης) και ως ένας αποτελεσματικός κοινωνικός και πολιτικός μηχανισμός για την αντιμετώπιση της φτώχειας και των ανισοτήτων. Η ανάπτυξή τους θα πρέπει επιπλέον να νοηθεί σε συνάρτηση με το ιδιαίτερο αστικό περιβάλλον, καθώς όπως παρατηρεί οι παραγκουπόλεις είναι πολύ περισσότερες και μεγαλύτερες στο Ρίο σε σχέση με άλλες συγκρίσιμες βραζιλιάνικες πόλεις. Το γεγονός αυτό οφείλεται στην ιδιαίτερη ιστορία και το ξεχωριστό έθος του Ρίο ντε Τζανέϊρο που φαίνεται σε πλήθος χαρακτηριστικών (όπως το έντονο επίπεδο αισθησιασμού και σεξουαλικότητας και η μεγάλη έμφαση στο καρναβάλι) και συνδέεται με παράγοντες όπως ο πελατειακός χαρακτήρας των κυρίαρχων ελίτ, ο διοικητικός ρόλος της πόλης και η κυρίαρχη αριστοκρατική και δημοσιοϋπαλληλική κουλτούρα.

Πολλές μελέτες αρχίζουν πλέον να αναδεικνύουν την ιδιαιτερότητα των πόλεων στο εσωτερικό της ίδιας κοινωνίας και την επιρροή της στην διαμόρφωση των τοπικών φαινομένων. Ο Irwin Press (1975) περιέγραψε την ιδιαίτερη αστική κουλτούρα της Σεβίλης και τους ξεχωριστούς τρόπους με τους οποίους προσαρμόζεται στο ευρύτερο εθνικό περιβάλλον. Έδωσε έμφαση στην ιστορία της πόλης και στην κυρίαρχη αστική ιδεολογία που συνέβαλε στην ισχυρή σύνδεση των ντόπιων ελίτ και του πληθυσμού με το “ένδοξο παρελθόν”, και έθετε περιορισμούς στην οικονομική ανάπτυξη, στην κοινωνική αλλαγή και στην εξωστρέφεια της πόλης). Επισήμανε επίσης την ισχυρή επίδραση της αρχιτεκτονικής και χωρικής διαμόρφωσης της πόλης, που συνέβαλε στην αναπαραγωγή των παραδοσιακών τρόπων ζωής και στη διατήρηση ισχυρών τοπικών ταυτοτήτων.

Η Estellie Smith (1975) έδειξε ότι η μεταναστευτική εμπειρία και η συγκρότηση των εθνοτικών ομάδων επηρεάζεται με σημαντικούς τρόπους από την ιστορία, την σύγχρονη οικονομική δομή και το δημόσιο πολιτισμό της πόλης υποδοχής. Η Estellie Smith συνέκρινε την εμπειρία των Πορτογάλων μεταναστών σε δύο γειτονικές πόλεις στη Νέα Αγγλία των ΗΠΑ, που είχαν μια μακρά ιστορία πορτογαλικής μετανάστευσης και δέχθηκαν στη δεκαετία του 1960 ένα νέο κύμα Πορτογάλων μεταναστών.

Οι Πορτογάλοι μετανάστες, που άρχισαν να φτάνουν στο Perryport από τις πρώτες δεκαετίες του 19ου αιώνα, συνέβαλαν στην ανάπτυξη της οικονομίας της πόλης που ειδικευόταν στο ψάρεμα ανοιχτής θαλάσσης και αντιμετωπίστηκαν θετικά από τον τύπο και τους ιθύνοντες. Θεωρείτο ότι ήταν εργατικοί και δραστήριοι και ότι ταίριαζαν με τον αμερικάνικο τρόπο ζωής, και σταδιακά εντάχθηκαν πλήρως και έγιναν ισότιμα μέλη της τοπικής κοινωνίας. Στο Texton, η οικονομία το οποίου στο 19ο αιώνα βασιζόταν σχεδόν αποκλειστικά στα υφαντουργεία, οι Πορτογάλοι μετανάστες ήταν ιδιαίτερα ευπρόσδεκτοι, καθώς θεωρούνταν πειθήνιοι, αγράμματοι και καθυστερημένοι, και ήταν οι μόνοι, σε σύγκριση με τους άλλους εθνοτικούς εργάτες, που παρέμεναν στους μύλους παρά τις άθλιες συνθήκες εργασίας. Οι Πορτογάλοι στο Texton ήταν για πολλά χρόνια μια μάλλον κλειστή και απομονωμένη ομάδα, που δεν δημιούργησε οργανώσεις και δεν κατάφερε να εκπροσωπηθεί και να ασκήσει πίεση ισάξια του μεγέθους της (αποτελούσε 30-40% του πληθυσμού), και παρέμεινε ως τη δεκαετία του 1970 το χαμηλότερο εισοδηματικά και κοινωνικά τμήμα της πόλης.

Η διαφορετική ιστορία, σε συνάρτηση με την τρέχουσα οικονομική κατάσταση, των δύο πόλεων διαμόρφωσαν διαφορετικές συνθήκες και δυνατότητες για τους νέους Πορτογάλους μετανάστες. Στο Perryport που είχε ανθηρή οικονομία και επικρατούσαν θετικές κρίσεις για τους Πορτογάλους, οι νέοι μετανάστες θεωρήθηκαν πλεονέκτημα για την πόλη και μπόρεσαν να οργανωθούν πολιτικά και να επηρεάσουν το σύστημα. Στο Texton, από την άλλη μεριά, που είχε μια φθίνουσα οικονομία και ένα υψηλό δείκτη ανεργίας, οι νέοι Πορτογάλοι μετανάστες δεν ήταν ευπρόσδεκτοι και παρουσιάζονταν συχνά όπως στο παλιό στερεότυπο ως ανεκπαίδευτοι και ανίκανοι να ενταχθούν στην αμερικανική ζωή. Οι μετανάστες δεν ανάπτυξαν συλλογική δράση μέσα στο εχθρικό αυτό περιβάλλον, πολλοί έφυγαν και γενικότερα ακολούθησαν ατομικιστικές στρατηγικές για να βελτιώσουν την θέση τους.

**Πολιτική οικονομία, διεθνικές σχέσεις και αστικά φαντασιακά**

Το παράδειγμα της κοινωνικής οργάνωσης που κυριαρχούσε στη μεταπολεμική περίοδο στην αμερικανική και εν μέρει στη βρετανική αστική ανθρωπολογία δίνει τη θέση του στη διάρκεια της δεκαετίας του 1970 σε αναλύσεις που δίνουν έμφαση στην πολιτική οικονομία του αστισμού, την παραγωγή του χώρου και τις χωρικές σχέσεις. Η χωρική στροφή στις κοινωνικές επιστήμες και η επαφή των ανθρωπολόγων με το έργο σημαντικών θεωρητικών του αστισμού όπως ο Castells, ο Harvey, και ο Lefebvre ανανέωσαν τη θεματολογία και την προοπτική των ανθρωπολογικών ερευνών. Οι ανθρωπολόγοι αποκόμισαν μια ευρύτερη σύλληψη του πλαισίου της αστικής έρευνας και των εθνικών και παγκόσμιων οικονομικών και πολιτικών, διαδικασιών, που μετασχηματίζουν τις σύγχρονες πόλεις. Αποκόμισαν επίσης ένα αναβαθμισμένο ενδιαφέρον για το χώρο, που θεωρείται ότι παράγεται μέσα από σύνθετες και συγκρουσιακές πολιτικές και κοινωνικές διαδικασίες και επηρεάζει με πολλούς τρόπους τις κοινωνικές πρακτικές, τις σχέσεις εξουσίας και τις διαδικασίες διαμόρφωσης της συνείδησης.

Ευρύτερες συλλήψεις της καπιταλιστικής και άλλων κατηγοριών πόλης και της εξέλιξής τους επέτρεψαν μια βαθύτερη κατανόηση της μεταβαλόμενης αστικής γεωγραφίας, των διαφορετικών τύπων τοπικοτήτων (όπως το προάστιο, το γκέτο, ή το σλαμ) και των διαδικασιών μέσα από τις οποίες σχεδιάζονται, παράγονται και μεταβάλλονται κάτω από την επίδραση δομικών δυνάμεων, ιδεολογιών αστικού σχεδιασμού, πολιτικών αντιπαραθέσεων και τοπικής δράσης. Οι ερευνήτριες μπόρεσαν έτσι να αναλύσουν τις θεσμικές συνδέσεις και τα δομικά θεμέλια των τοπικών φαινομένων (όπως η φτώχεια ή ο εθνοτισμός) και να μελετήσουν με εθνογραφικό τρόπο τις διαδικασίες της παραγωγής του τοπικού χώρου. Η τοπικότητα γίνεται κατανοητή σαν ένα σύνθετο πεδίο κοινωνικών και πολιτικών ανταγωνισμών και συγκρούσεων γύρω από την κατανομή των κοινωνικών πόρων, την στέγαση, το περιβάλλον, τον έλεγχο των δημόσιων χώρων, την αστική μνήμη και το συμβολικό νόημα του χώρου.

Η μελέτη της Ida Susser (1982) για τα μεταβαλόμενα τοπία της φτώχειας, της γειτονιάς και της πολιτικής στο Greenhouse –Williamsburg του Μπρούκλιν μετά τη χρεωκοπία του Δήμου της Νέας Υόρκης το 1975 εικονογραφεί λαμπρά το νέο παράδειγμα. Η ερευνήτρια χρησιμοποιεί μια ποικιλία μεθόδων και συνδυάζει, κάνοντας ρητή αναφορά στον Gluckman, την μακροσκοπική εξέταση της πόλης με την εντατική επιτόπια έρευνα και τη μελέτη περιπτώσεων. Η ανήκουστη με τα ως τότε δεδομένα χρεωκοπία του Δήμου της Νέας Υόρκης θεωρείται σήμερα η εναρκτήρια πράξη της κατεδάφισης του φορντισμού-κεϋνσιανισμού[[7]](#footnote-7) και το ξεκίνημα μια περιόδου αστικών αναδιαρθρώσεων και νεοφιλελεύθερων πολιτικών που μετασχημάτισαν τα επόμενα χρόνια τις πόλεις των ΗΠΑ και ολόκληρου του κόσμου.

Μια νέα πολιτική -που χαράχθηκε με διακομματική συναίνεση από μια επιτροπή που ελεγχόταν από τις τράπεζες και είχε στόχο τη μεταμόρφωση της Νέας Υόρκης από μια οικονομία που βασιζόταν στη βιομηχανική παραγωγή σε παγκόσμιο κέντρο χρηματοπιστωτικού κεφαλαίου και επενδύσεων σε ακίνητα- άρχισε να εφαρμόζεται μετά τη χρεωκοπία. Η Susser δείχνει ότι το Greenhouse -Williamsburg είναι προϊόν των μεταβαλόμενων συνθηκών της Νέας Υόρκης και του παγκόσμιου οικονομικού συστήματος, αλλά της δράσης των κατοίκων του. Η εθνογράφος κατέγραψε την γοργή φτωχοποίηση των φτωχών λευκών, μαύρων και λατίνο οικογενειών, καθώς οι δουλειές στη βιομηχανία μετατοπίζονταν σε άλλα μέρη, οι προνοιακές παροχές μειώνονταν ριζικά, και η κατοικία και η κοινότητά τους απειλούνταν από τις νέες χωρικές πολιτικές του κεφαλαίου και του Δήμου. Περιέγραψε επίσης τη δημιουργία ενός κινήματος γειτονιάς, που βασιζόταν σε μεγάλο βαθμό στα συγγενειακά και φιλικά δίκτυα αλληλοβοήθειας των γυναικών και στην παράδοση εργατικών αγώνων της συνοικίας. Παρά τα εμπόδια που δημιουργούσαν οι έντονες φυλετικές και εθνοτικές διαιρέσεις και εντάσεις, ένα μεγάλο φάσμα τοπικών οργανώσεων ανάπτυξαν πολλές δράσεις και κατάφεραν να αντισταθούν με κάποια επιτυχία στη μείωση των δημοτικών παροχών και στον *εξευγενισμό* της περιοχής[[8]](#footnote-8).

Οι στεγαστικές πολιτικές που άρχισε να εφαρμόζει ο Δήμος μετά την κρίση (απορρύθμιση των ενοικίων, ενθάρρυνση της μετατροπής των εργατικών πολυκατοικιών σε πολυτελή διαμερίσματα) επηρέασαν την σύσταση και την κατανομή του πληθυσμού της συνοικίας και τη μορφή του χτισμένου χώρου και οδήγησαν στη δραματική αύξηση των ενοικίων, της στεγαστικής επισφάλειας και των αστέγων, και στον πολλαπλασιασμό των ιδιοκτητών της μεσαίας τάξης. Η Susser ανέλυσε επίσης τις χωρικές στάσεις και πολιτικές που συμβάλλουν στον φυλετικό χωρικό διαχωρισμό εντός της συνοικίας και περιλαμβάνουν τη ρατσιστική βία των κατοίκων των λευκών γειτονιών ενάντια στους μαύρους και όσους ιδιοκτήτες τολμούσαν να τους νοικιάσουν διαμερίσματα, και το λεγόμενο redlining (την άρνηση των τραπεζών να εγκρίνουν στεγαστικά δάνεια σε περιοχές μαύρων) που είχε σα συνέπεια τη αδυναμία συντήρησης των κτιρίων, την εγκατάλειψή τους από τους λευκούς και τα μεσαία στρώματα και τη συνολική χειροτέρευση της γειτονιάς.

Η μελέτη της Susser ανέλυσε με διεισδυτικό τρόπο τις πολιτικές και χωρικές διαδικασίες που μετασχημάτισαν στη διάρκεια των επόμενων 30 ετών τις πόλεις των ΗΠΑ και ολόκληρου του κόσμου και υπήρξε προάγγελος ενός μεγάλου αριθμού ερευνών που εξέτασαν τα μεταβαλόμενα τοπία της γειτονιάς, της φτώχειας, του δημόσιου χώρου, του εγκλήματος και των φυλετικών και ταξικών διαφορών στο πλαίσιο των νεοφιλελεύθερων κοινωνικών και αστικών αναδιαρθρώσεων και των αντιδράσεων απέναντί τους. Ένα άλλο μεγάλο σώμα ερευνών επικεντρώθηκε μετά το 1990 στις επιταχυνόμενες διαδικασίες της παγκοσμιοποίησης, στις επιδράσεις των νέων τεχνολογιών επικοινωνίας και στις διεθνικές διαστάσεις της αστικής ζωής.

Παρότι οι διαδικασίες υπερτοπικής και υπερεθνικής επικοινωνίας, κοινωνικότητας, συμμετοχής και ταύτισης δεν είναι καινούργιες, πολλοί ερευνητές υποστήριξαν ότι η επιτάχυνση των διαδικασιών της παγκοσμιοποίησης μετά το 1990 σε συνδυασμό με την ανάπτυξη των ψηφιακών τεχνολογιών έχουν συμβάλει στη χαλάρωση των σχέσεων ανάμεσα στους ανθρώπους, τις ιδέες και τους τόπους, και έχουν ενισχύσει τη σημασία των διατοπικών και διεθνικών μετακινήσεων, συνδέσεων και κινημάτων. Οι παρατηρήσεις αυτές αποτέλεσαν μια αναγκαία διόρθωση του πλαισίου της αστικής έρευνας, όπως είχε διαμορφωθεί στη δεκαετία του 1970, που δεν τόνιζε αρκετά την αμοιβαία κατασκευή του τοπικού, του εθνικού και του παγκόσμιου. Πολλές σύγχρονες προσεγγίσεις εξετάζουν αντίθετα τις παγκόσμιες δυνάμεις και διαδικασίες που επηρεάζουν τη διαμόρφωση των πόλεων, και τους τρόπους με τους οποίους οι διεθνικές επαφές και σχέσεις επηρεάζουν τα αστικά τοπία, τις πολιτικές σχέσεις, τις ταυτότητες και τις εντάξεις των ατόμων. Ο King ανέδειξε τις πολλαπλές διεθνικές επιρροές στην κατασκευή του χώρου των αποικιακών και μετααποικιακών πόλεων, αλλά και των μητροπόλεων, και ανάλυσε διάφορες μορφές υβριδικής αστικότητας (King 1976, 1990). Πολλές μελέτες εστιάστηκαν στους τρόπους ενσωμάτωσης των μεταναστών και στις διεθνικές σχέσεις που διατηρούν σε διαφορετικές πόλεις, και ανάδειξαν την επίδρασή τους στην διαμόρφωση της πόλης και της αστικής ζωής. Οι ερευνητές επισήμαναν (στο δρόμο που άνοιξε η Estellie-Smith) την επίδραση του ιδιαίτερου αστικού περιβάλλοντος (των διαφορετικών αστικών δομών, ευκαιριών, ιδεολογιών, στάσεων και πολιτικών) στους τρόπους ένταξης των μεταναστών (Brettell 2003, Glick Schiller 2014). Εξέτασαν επίσης την επιρροή των διεθνικών δικτύων και συνασπισμών στην τοπική πολιτική και την κατασκευή του τόπου, και την ανάπτυξη εθνικών διασπορών και διεθνικών κοινωνικών κινημάτων (Smith 2001, Smart and Smart 2003).

Αν και η διαπίστωση ότι οι κάτοικοι των πόλεων έχουν σχέσεις που ξεπερνούν το τοπικό και επηρεάζονται από υπερτοπικές πηγές πολιτισμού και πληροφόρησης όπως οι υποπολιτισμοί, τα ΜΜΕ και ο λαϊκός πολιτισμός δεν είναι καινούργια, δεν υπάρχει αμφιβολία ότι οι ψηφιακές τεχνολογίες και η εντατικοποίηση των παγκόσμιων συνδέσεων επηρεάζουν την αστική ζωή, τις πόλεις και τις τοπικότητες με νέους τρόπους[[9]](#footnote-9). Η θέση της αποεδαφοποίησης (deterritorialization), που υποστηρίζει ότι ο χώρος και η τοπικότητα έχουν χάσει πλήρως τη σημασία τους, έχει δεχθεί πολλές κριτικές, οι οποίες επισημαίνουν ότι οι πόλεις εξακολουθούν να αποτελούν τους κύριους κόμβους οικονομικής δραστηριότητας και να έλκουν για πολλούς λόγους μεγάλους πληθυσμούς, και ότι οι εδαφικές σχέσεις έχουν μάλλον αναδιαμορφωθεί και αναπτυχθεί σε διαφορετική κλίμακα παρά έχουν χαθεί (Soja 2000, Smart and Smart 2003). Σύμφωνα με τη Massey (1991) οι παγκόσμιες ροές και επιδράσεις αγγίζουν με άνισους τρόπους τα άτομα και τις ομάδες και διασταυρώνονται πάντα σε συγκεκριμένους τόπους και χρόνους δίνοντας σε κάθε τόπο τον δικό του ιδιαίτερο χαρακτήρα και δυναμική.

Η μελέτη του Jan Lin (1998) για τους ιστορικούς μετασχηματισμούς της Τσάϊνατάουν της Νέας Υόρκης είναι ένα καλό παράδειγμα των τρόπων με τους οποίους συμπλέκονται το τοπικό και το παγκόσμιο. Ο Lin αναπαριστά την Τσάϊνατάουν σαν ένα τόπο διασταυρούμενων διεθνικών κοινωνικών δικτύων, ροών και οργανώσεων που ενσταλάζουν τη δυναμική τους στη γειτονιά. Η τοπική κοινότητα παράγεται και μεταβάλλεται μέσα από τις επαφές και τις αλληλεπιδράσεις ποικίλων δρώντων που περιλαμβάνουν εκπροσώπους του τοπικού και διεθνούς κεφαλαίου, αντιπροσώπους διαφόρων ομάδων εργατών, ηγέτες της κοινότητας και των εθνοτικών οργανώσεων, και αξιωματούχους του τοπικού και του εθνικού κράτους. Παρότι οι κάτοικοί της μοιράζονται ένα κοινό αίσθημα του τόπου και ενώνονται προκειμένου να διατηρήσουν τον έλεγχο του χώρου της γειτονιάς, η Τσάϊνατάουν είναι εσωτερικά διαιρεμένη. Ο χαρακτήρας και το νόημά της είναι υπό διαρκή διαπραγμάτευση ανάμεσα σε μερίδες και συνασπισμούς που αντανακλούν εσωτερικές οικονομικές και πολιτικές αντιθέσεις, αλλά και τις γεωπολιτικές συγκρούσεις ανάμεσα στις περιφέρειες και τα κράτη από τα οποία προέρχονται οι μετανάστες (Κίνα, Χόνγκ Κόνγκ, Ταϊβάν). Ο Lin ανιχνεύει τις συνδέσεις ανάμεσα στην κοινωνική και οικονομική ζωή του εθνοτικού αυτού θύλακα και τις πολιτικές και οικονομικές αναδιαρθρώσεις στις πόλεις και τις κοινωνίες της Ανατολικής Ασίας στις δεκαετίες του 1980 και 1990, που επιτάχυναν τις ροές ανθρώπων και κεφαλαίων προς την Τσάϊνατάουν. Εξετάζει επίσης τις εθνικές και τοπικές παραμέτρους -τη μεταναστευτική, εμπορική, οικονομική και νομισματική πολιτική των ΗΠΑ και την πολεοδομική, αστυνομική, οικονομική πολιτική του Δήμου της Νέας Υόρκης- που επηρεάζουν τις διεθνικές ροές και την τοπική οικονομία και κοινότητα.

Μια άλλη μεγάλη κατηγορία ερευνών επηρεάστηκε από τη χωρική και μεταμοντέρνα θεωρητική στροφή μετά το 1990, και συνδύασε την εντατική μελέτη του χώρου και της χωρικότητας με την έμφαση στον πολιτισμό, την εμπειρία και τις αναπαραστάσεις του αστισμού. Πολλές σύγχρονες προσεγγίσεις, εμπνεόμενες από θεωρητικούς όπως ο Henri Lefebvre, ο Walter Benjamin, και ο Daniel De Certeau, τόνισαν την πολλαπλότητα, τη μερικότητα και τη δημιουργικότητα της αστικής ζωής και έδωσαν έμφαση στην πολιτισμική διαφορά, την υποκειμενικότητα, τις αισθήσεις, τη μνήμη, τη φαντασία και ακόμα στις πρακτικές, τους λόγους, τις εικόνες, τα σύμβολα και τις μεταφορές μέσα από τις οποίες διαμορφώνονται και βιώνονται οι πόλεις (Rotenberg 1993, Bridge και Watson 2000β, Cinar and Bender 2007). Η τοπικότητα γίνεται κατανοητή σαν ένα πεδίο διαφιλονικούμενων νοημάτων και πρακτικών, η πλήρης μελέτη του οποίου απαιτεί την εξέταση τόσο των πολιτικών, οικονομικών και ιδεολογικών διαδικασιών μέσα από τις οποίες παράγεται ο υλικός χώρος όσο και των τρόπων με τους οποίους χρησιμοποιείται, νοηματοδοτείται και μετασχηματίζεται από τις ενσώματες και κειμενικές πρακτικές των κατοίκων και των χρηστών μιας περιοχής (Rotenberg 2001, Low και Lawrence-Zuniga 2003, Smith και Low 2006, Barker 2009, Low 2014).

Οι ερευνητές αντλούν από τον Lefebvre μια ευρεία και δυναμική αντίληψη του χώρου ως *χωρικότητας* που περιλαμβάνει όχι μόνο τις υλικές διευθετήσεις του χτισμένου περιβάλλοντος, αλλά και τους κανόνες, τις πρακτικές, τα νοήματα, τις φαντασίες, τις διαδρομές, τις τεχνολογίες επιτήρησης και πειθάρχησης και τις αντιστάσεις μέσα από τις οποίες διαρκώς κατασκευάζεται και βιώνεται. Η πόλη, για τον Lefebvre όπως και για τον De Certeau, είναι ταυτόχρονα ο μηχανισμός και ο ήρωας της νεωτερικότητας. Διαμορφώνεται από το σύστημα σύμφωνα με τις ανάγκες του, αλλά είναι ταυτόχρονα έργο των κατοίκων της. Οι κάτοικοι της πόλης σύμφωνα με τον De Certeau παράγουν το χώρο και τις σημασίες του μέσα από τις χωρικές και κειμενικές τους πρακτικές. Οι περιπατητές της πόλης επηρεάζουν το αστικό τοπίο απλώς με τον τρόπο με τον οποίο κινούνται στο χώρο. Οι διαδρομές τους είναι προϊόν εμπρόθετης δράσης και συμβάλλουν στη συγκρότηση και το μετασχηματισμό του αστικού ιστού, που είναι αποτέλεσμα τόσο της πειθαρχικής και κυβερνητικής λογικής όσο και ενός συνόλου απρόβλεπτων δημιουργικών δράσεων.

Το έργο του Benjamin, που μελετήθηκε και σχολιάστηκε εκτενώς, συνέβαλε στην αναγνώριση της βιωμένης πολυπλοκότητας της πόλης και άνοιξε νέους δρόμους στη διερεύνηση των σχέσεων ανάμεσα στο χώρο, τον πολιτισμό και τις κοινωνικές πρακτικές (Cinar and Bender 2007, Barker 2009). Ο Benjamin εξέτασε τα αστικά περιβάλλοντα ως δεξαμενές συλλογικής μνήμης και εμπειρίας και επικεντρώθηκε στη διερεύνηση των συμβόλων, των μεταφορών και των ψευδαισθήσεων της νεωτερικότητας όπως αναδεικνύονται στους χώρους, τα νοήματα, τις αναπαραστάσεις, τις φαντασίες και τις πρακτικές της μητρόπολης. Ο Benjamin προσπάθησε να ανακαλύψει τους μύθους, τα κίνητρα, τις φιλοδοξίες και τα άγχη που στήριζαν τις καθημερινές δραστηριότητες, τις επαφές και τις αλληλεπιδράσεις ορισμένων χαρακτηριστικών τύπων της μοντέρνας πόλης (όπως ο πλάνης, ο δανδής, ο χαρτοπαίκτης, ο ρακοσυλλέκτης και η πόρνη), προκειμένου να αποκαλύψει τους τρόπους με τους οποίους βίωναν το αστικό τοπίο και δημιουργούσαν εναλλακτικές αστικές ιστορίες και παραδόσεις (Gilloch 1997, Shields 2007).

Μια από τις πιο ενδιαφέρουσες προσεγγίσεις στις σύγχρονες αστικές σπουδές εστιάζεται στη μελέτη της κατασκευής και ανακατασκευής των δημόσιων χώρων και πολιτισμών της πόλης. Ο δημόσιος χώρος αναδύεται στις νεωτερικές μητροπόλεις μαζί με τη διαφοροποίηση ανάμεσα στο κράτος και την δημόσια σφαίρα (ή κοινωνία των πολιτών). Η δημόσια σφαίρα συγκροτείται ιστορικά στις δυτικές πόλεις μέσα από μια σειρά θεσμών, ιδεών, μέσων επικοινωνίας και πρακτικών, που συμβάλλουν στην κατασκευή της τοπικής αστικής κοινότητας, πολιτικής και ιδεολογίας, και παίζουν κομβικό ρόλο στην παραγωγή του δημόσιου χώρου (δρόμοι, πλατείες, πάρκα, βιβλιοθήκες, έργα υποδομής, κ.ο.κ.) και των κανόνων και τεχνολογιών που επιδιώκουν να τον ρυθμίσουν (Joyce 2010, Smith και Low 2006). Ο μεταβαλλόμενος χαρακτήρας της δημόσιας σφαίρας ή/και του δημόσιου χώρου έχει απασχολήσει πλήθος στοχαστών (Habermas, Sennet, Jacobs) και έχει αποτελέσει αντικείμενο ενός μεγάλου αριθμού εθνογραφικών ερευνών.

Οι σύγχρονες προσεγγίσεις τονίζουν την πολλαπλότητα των δημόσιων πολιτισμών της πόλης και στρέφουν την προσοχή τους στους θεσμούς, τις διαδικασίες και τις πρακτικές που παράγουν και διαδίδουν τις συλλογικές αφηγήσεις της πόλης (Bridge και Watson 2000γ, Smith και Low 2006, Cinar και Bender 2007). Οι αφηγήσεις αυτές διαμορφώνουν τα συλλογικά φαντασιακά της πόλης, παράγουν την ιστορία της, θέτουν τα πολλαπλά σύνορά της, ορίζουν τον πολιτισμό της, και κατανέμουν ιεραρχικά τους κατοίκους της στο χώρο με βάση την τάξη, την φυλή, την εθνότητα, τη θρησκεία, το φύλο και τον σεξουαλικό προσανατολισμό. Η δημόσια σφαίρα (και ο δημόσιος χώρος) συγκροτούνται μέσα από μια πληθώρα θεσμών, πρακτικών και ιδεολογιών (όπως η τοπική κυβέρνηση, τα μέσα επικοινωνίας, τα μουσεία, τα θέατρα, τα πολιτικά και κοινωνικά κινήματα, ο λαϊκός πολιτισμός και οι οργανώσεις της κοινωνίας πολιτών) και μέσα σε συγκεκριμένα καθεστώτα και συσχετισμούς δύναμης. Συγκροτούνται όμως ακόμα στο επίπεδο της καθημερινής ζωής των κατοίκων, μέσα από τις αφηγήσεις και τις πρακτικές που παράγονται στις διαδρομές, τις ανταλλαγές και τις αλληλεπιδράσεις των κατοίκων στο πλαίσιο καθημερινών δραστηριοτήτων όπως η διατροφή, οι εμπορικές συναλλαγές, και η κυκλοφορία.

Η αστική ανθρωπολογία συνέβαλε με πολλούς τρόπους στην διερεύνηση πολλών από τα παραπάνω ζητήματα. Θα κλείσουμε με μια σύντομη αναφορά στην ανθρωπολογική μελέτη του αστικού δημόσιου χώρου στις ΗΠΑ στις συνθήκες της νεοφιλελεύθερης οικονομικής και αστικής αναδιάρθρωσης που επικρατούν τις τελευταίες δεκαετίες. Πολλοί ερευνητές επισήμαναν και διερεύνησαν την τάση της συρρίκνωσης και του αυξημένου ελέγχου του δημόσιου χώρου. Οι περιφραγμένες κοινότητες που πολλαπλασιάστηκαν με γρήγορους ρυθμούς μελετήθηκαν σαν ένα σύμπτωμα της όξυνσης των ανισοτήτων και της κατάρρευσης των προηγούμενων μηχανισμών κοινωνικού ελέγχου (αστυνομία, σχολείο, εκκλησία), που εκφράζει την αυξανόμενη απόσυρση και αδιαφορία των ευνοημένων αστικών στρωμάτων (Low 2003). Η δημιουργία προστατευμένων ζωνών αποτελεί τμήμα ενός νέου τρόπου χωρικής διακυβέρνησης που βασίζεται στη στρατιωτικοποίηση της πόλης και στην εντατική αστυνόμευση και περιορισμό των φτωχών στρωμάτων μέσα από πολιτικές όπως η “μηδενική ανοχή” του Δημάρχου Juliani της Νέας Υόρκης, που διαδόθηκε σε ολόκληρο τον κόσμο (Davis 1992). Άλλες μελέτες περιέγραψαν την εγκατάλειψη των φυλετικών “υπερ-γκέτο”, οι δρόμοι των οποίων μετατράπηκαν σε χώρους βίας, φόβου, συμμοριών και εγκλήματος, αλλά και σε πηγές νέων πολιτισμικών μορφών όπως το γκραφίτι και το χιπ χοπ (Wacquant 2009, Bourgois 2011). Η αντικατάσταση του δημόσιου χώρου της αγοράς από τον ιδιωτικό χώρο των εμπορικών κέντρων και των shopping malls απασχόλησε επίσης του ερευνητές που ανέλυσαν στα χνάρια του Μπέντζαμιν την δημιουργία συμβολικών χώρων και ονειρικών περιβαλλόντων που προάγουν την κατανάλωση και συγκεκριμένες αντιλήψεις για την πολιτειότητα και τη δημόσια σφαίρα (Goss 1993). Η εφαρμογή προγραμμάτων ανάπλασης και εμπορικής αναβάθμισης των κέντρων των πόλεων μέσα από συμπράξεις δημόσιου και ιδιωτικού τομέα, που υπήρξε μια από τις κύριες νεοφιλελεύθερες αστικές πολιτικές, αναλύθηκε, τέλος, σαν μια επενδυτική στρατηγική που επιδιώκει να μεταμορφώσει το δημόσιο χώρο σε χώρο αναψυχής και κατανάλωσης για τα μεσαία στρώματα και τους τουρίστες και έχει σα συνέπεια την αύξηση της επιτήρησης, την οιονεί ιδιωτικοποίηση διαφόρων τμημάτων του, και τον αποκλεισμό πολλών χρηστών (Rutheiser 1999, Fairbanks και Lloyd 2011). Τα σχέδια των αστικών αναδιαρθρώσεων συνάντησαν συχνά ισχυρές αντιστάσεις από τους ντόπιους πληθυσμούς και τις ποικίλες πολιτικές και κοινωνικές ομάδες της πόλης και πολλές μελέτες καταγράφουν τις συνεχιζόμενες διαμάχες για τη πρόσβαση, τη χρήση και το νόημα του δημόσιου χώρου (Susser 2012, Lazar 2014).

**ΒΙΒΛΙΟΓΡΑΦΙΚΕΣ ΠΑΡΑΠΟΜΠΕΣ**

Abu-Lughod, Janet L., 1971, *Cairo: 1001 Years of the City Victorious*, Princeton: Princeton University Press.

Abu-Lughod, Janet L., 1987, “The Islamic city – Historic myth, islamic essence and contemporary relevance, στο *International Journal of Middle East Studies*, τχ. 19, σσ. 155-176.

Adams, Robert McC. (1966) *The Evolution of Urban Society: Early Mesopotamia and Prehispanic Mexico*. Aldine, Chicago.

Awe, Bolanle, 1967, “Ibadan, its early beginnings”, στο Lloyd, P.C., A. Mabogunje και B. Awe (επιμ.), 1967, *The City of Ibadan*, Cambridge U.K.: Cambridge University Press, σσ. 11-25.

Banton, M., 1973, “Urbanization and role analysis” στο Southall, A. (επιμ.), 1973, *Urban Anthropology. Cross-Cultural Studies of Urbanization*, New York: Oxford University Press, σσ. 43-70.

Barker, Joshua, 2009, “Street life”, στο *City & Society*, τχ. 21 (2), σσ. 155-162.

Bascom, W. B., 1955, “Urbanization among the Yorouba” στο *American Journal of Sociology*, no 60, σ. 446-454, αναδημοσιεύεται στο Press, I. και M. Estellie Smith, 1980, *Urban Place and Process. Reagings in the Anthropology of Cities*, New York και London: Macmillan Publ, σσ. 48-60.

Becker, Howard S., 1963. *Outsiders*. New York: Free Press.

Bennet A. και K. Kahn-Harris (επιμ.), 2004, *After Subculture. Critical Studies in Contemporary Youth Culture*, New York: Palgrave Macmillan, σ. 1-19.

Bott, E., 1957, Family and Social Network, London: Tavistock Publ.

Bourgois, Philippe, 2011, “Lumpen abuse: the human cost of righteous neoliberalism”, στο *City & Society*, τχ. 23 (1), σσ. 2-12.

Brettell, C., 2003, “Bringing the city back: cities as contexts for immigrant incorporation”, στο N. Foner (επιμ.), *American Arrivals: Anthropology Engages the New iImmigration*. Santa Fe: School of American Research Press, σσ. 163-195.

Bridge, Gary και Sophie Watson, 2000α, “City interventions”, στο Gary Bridge και Sophie Watson (επιμ.), *A Companion to the City*, Malden MA: Blackwell, σσ. 505-516.

Bridge, Gary και Sophie Watson, 2000β, “City imaginaries”, στο Gary Bridge και Sophie Watson (επιμ.), *A Companion to the City*, Malden MA: Blackwell Publ., σσ. 7-17.

Bridge, Gary και Sophie Watson, 2000γ, “City publics”, στο Gary Bridge και Sophie Watson (επιμ.), *A Companion to the City*, Malden MA: Blackwell, σσ. 369-379.

Brubaker, Rogers, 1991, *The Limits of Rationality*, London and New York, Routledge.

Bruner, Edward M., 1961, “Urbanization and ethnic identity in North Sumatra”, στο *American Anthropologist*, vol 63, no 3, σσ. 508-521.

Cinar Alev και Thomas Bender, 2007, “Introduction. The city: experience, imagination and place”, στο Cinar Alev και Thomas Bender (επιμ.), *Urban Imaginaries. Locating the Modern City*, Minneapolis: University of Minnesota Press, σσ. xi-xxvi.

Cocks, P., 2001, “Max Gluckman and the critique of segregation in South African anthropology, 1921-1940”, στο *Journal of Southern African Studies*, 27, no 4, σσ. 739-756.

Cohen, Ronald, 1978, “Ethnicity: problem and focus in anthropology”, Annual Review of Anthropology, τ. 7, σσ. 379-403.

Crissman, L. W., 1969, “On networks”, στο *Cornell Journal of Social Relations*, 4(1): 72-81

Davis, Kingsley, 1980, “The first cities: how and why did they arise”, στο Press, Irwin & M. Estellie Smith, *Urban Place and Process. Reagings in the Anthropology of Cities*, New York και London: Macmillan Publ., σσ. 133-142.

Davis, Mike, 1992, “Fortress Los Angeles. The militarization of urban space”, στο M. Sorkin (επιμ.), *Variations on the Theme Park*, New York: Noonday, σσ. 154-180.

Eames, Edwin και Judith G. Goode, 1977, *Anthropology of the City. An Introduction to Urban Anthropology*, Englewood Cliffs, N. J.: Prentice-Hall.

\*Epstein, A. L., 1958, *Politics in an Urban African Community*, Manchester: Manchester University Press.

Epstein, A. L., 1961, “The network and urban social organization”, Rhodes-Livingstone Journal 29: 29-62, αναδημοσιεύεται στο Mitchell 1969 και Epstein 1992.

Epstein, A. L., 1967, “Urbanization and social change in Africa”, στο *Current Anthropology*, Vol. 8, No 4, σσ. 275-295.

Epstein, A. L., 1969, “Gossip, norms, and social network”, στο στο Mitchell, J. Clyde (επιμ.), *Social Networks in Urban Situations. Analyses of Personal Relationships in Central African Towns*, Manchester: Institute for African Studies University of Zambia - Manchester University Press, σσ. 117-127.

Epstein, A. L., 1992, *Scenes from African Urban Life. Collected Copperbelt Essays*, Edinburgh: Edinburgh University Press.

Estellie Smith M., 1975, “A tale of two cities: the reality of historical differences”, στο *Urban Anthropology*, τχ. 4 (1), σσ. 61-72.

Evens, T. M. S. και D. Handelman (επιμ.), *The Manchester School. Practice and Ethnographic Praxis in Anthropology*, New York και Oxford: Berghahn Books.

Fairbanks, R. P. και R. Lloyd, 2011, “Critical ethnography and the neoliberal city: The US example”, στο *Ethnography* 12 (1), σσ. 3-11.

Finnegan Ruth, 2007, *The Hidden Musicians. Music Making in an English Town*, Middletown, Conn.: Wesleyan University Press.

Fox, Richard, 1972, “Rationale and romance in urban anthropology”, στο *Urban Anthropology,* τχ. 1, σσ. 205-233.

Fox, Richard, 1977, *Urban Anthropology*, Englewood Cliffs, N. J.: Prentice-Hall.

Frankenberg, Ronald, 1966, *Communities in Britain: Social Life in Town and Country*, Harmondsworth: Penguin Books.

Frankenberg, Ronald, 1982, *Custom and Conflict in British Society*, Manchester: Manchester University Press.

Gans, Herbert, 1962, *The Urban Villagers: Group and Class in the Life of Italian Americans*, New York: Free Press of Glencoe.

Gilloch, Graeme, 1997, *Myth and Metropolis. Walter Benjamin and the City*, Cambridge: Polity Press.

Ginsburg, Norton S., 1965, “Urban geography and ‘Non-Western’ areas” στο Hauser, P. M., και Schnore, L., 1965 (επιμ.), *The Study of Urbanization,* New York: Wiley, σσ. 311-346.

Glaeser, A., 2006, “An ontology for the ethnographic analysis of social processes: extending the extended-case method” στο T. M. S. Evens και D. Handelman (επιμ.), *The Manchester School. Practice and Ethnographic Praxis in Anthropology*, New York και Oxford: Berghahn Books, σ. 64-93.

Glick Schiller, Nina, 2014, “Transnationality: Transnationality and the city”, στο Nonini, Donald (επιμ.), *A Companion to Urban Anthropology*, Malden Mass: Wiley Blackwell, σσ. 291-305.

Gluckman, Max, 1961, “Anthropological problems arising from the African industrial revolution”, στο Southall A. (επιμ.), *Social Change in Modern Africa*, London: Oxford University Press, σσ. 67-82.

Goss, Jon, 1993, “The ‘magic of the mall’: an analysis of form, function, and meaning in the contemporary retail built environment” στο *Annals of the Association of American Geographers*, vol. 83 (1): 18-47.

Gulick, J., 1989, *The Humanity of Cities: An Introduction to Urban Societies,* Granby, Mass.: Bergin and Garvey.

Gutkind, Peter C. W., 1973, “Bibliography on urban anthropology”, στο Southall, A. (επιμ.), 1973, *Urban Anthropology. Cross-Cultural Studies of Urbanization*, New York: Oxford University Press, σσ. 425-489.

Gutkind, Peter C. W., 1983, “New directions in urban anthropology”, στο G. Ansari & P. Nas (eds), *Town-Talk: The Dynamics of Urban Anthropology*, Leiden: Brill, σσ. 22-37.

Gutkind, Peter C. W. και Immanuel Wallerstein (επιμ.), 1976. *The Political Economy of Contemporary Africa*. London: Sage.

Hall, Peter, 1996, *Cities of Tomorrow,* Oxford: Blackwell Publ.

Hauser, Philip, 1965, “Observations on the urban-folk and urban-rural dichotomies as forms of western ethnocentrism” στο Philip M. Hauser και Leo F. Schnore (επιμ.), *The Study of Urbanization*, New York: Wiley, σσ. 503-517.

Hannerz, Ulf, 1980, *Exploring the City. Inquiries Toward an Urban Anthropology*, New York: Columbia University Press.

Hannerz, U., 1992, *Cultural Complexity. Studies in the Social Organization of Meaning,* New York: Columbia University Press.

Harvey, D., 1990, *The Condition of Postmodernity,* Oxford: Blackwell.

Jacobs, Jane, 1961, The Death and Life of Great American Cities, New York: Vintage Books.

Joyce, P., 2010, *Σύγχρονη Πόλη, Η Διακυβέρνηση της Ελευθερίας*, Αθήνα: Πλέθρον.

Kapferer, B., 1969, “Norms and the manipulation of relationships in a work context”, στο Mitchell, J. Clyde (επιμ.), *Social Networks in Urban Situations. Analyses of Personal Relationships in Central African Towns*, Manchester: Institute for African Studies University of Zambia - Manchester University Press, σσ. 181-244.

Kapferer, B., 2006, “Situations, crisis, and the anthropology of the concrete: the contribution of Max Gluckman” στο T. M. S. Evens και D. Handelman (επιμ.), *The Manchester School. Practice and Ethnographic Praxis in Anthropology*, New York και Oxford: Berghahn Books, σσ. 118-158.

King, Anthony D., 1976, *Colonial Urban Development. Culture, Social Power and Environment,* London: Routledge and Kegan Paul.

King, A. D., 1990, *Urbanism, Colonialism and the World-Economy: Cultural and Spatial Foundations of World Urban System,* London και New York: Routledge and Kegan Paul.

Kornblum, William, 1974. *Blue Collar Community*. Chicago: University of Chicago Press.

Langer, P., 1984, “Sociology-Four images of organized diversity: bazaar, jungle, organism, and machine”, στο Lloyd Rodwin και Robert M. Hollister (επιμ.), *Cities of the Mind. Images and Themes of the City in the Social Sciences*, New York: Plenum Press, σσ. 97-118.

Lazar, Sian, 2014, “Citizenship”, στο Nonini, Donald (επιμ.), A Companion to Urban Anthropology, Malden MΑ: Wiley Blackwell, σσ. 157-176.

Λεφέβρ, Ανρί, 2007, *Δικαίωμα στη Πόλη*, Αθήνα: Κουκίδα

Leeds Anthony, 1968, “The anthropology of cities: some methodological issues” αναδημοσιεύεται στο A. Leeds (επιμ. R. Sanjek), 1994, *Cities, Classes, and the Social Order,* Ithaca και London: Cornell University Press, σσ. 233-246.

Leeds, Anthony, 1971, “The concept of the ‘culture of poverty’: conceptual, logical and empirical problems with perspectives form Brazil and Peru”, στο Leacock, E. (επιμ.), *Culture of Poverty: A Critique*, New York: Simon and Schuster, σσ. 226-284.

Leeds, Anthony, 1973, “Locality power in relation to supralocal power institutions”, στο Α. Southall (επιμ.), *Urban Anthropology. Cross-Cultural Studies of Urbanization*, New York: Oxford University Press, σσ. 15-41.

Leeds Anthony, 1980, “Towns and villages in society: hierarchies of order and cause” αναδημοσιεύεται στο (επιμ. R. Sanjek), 1994, *Cities, Classes, and the Social Order,* Ithaca και London: Cornell University Press, σσ. 71-97.

Leeds, Anthony, 1984, “Cities and countryside in anthropology” αναδημοσιεύεται στο (επιμ. R. Sanjek), 1994, *Cities, Classes, and the Social Order,* Ithaca και London: Cornell University Press, σσ. 51-70.

LeMasters, E. E., 1975, *Blue Collar Aristocrats.* Madison: University of Wisconsin Press.

Lewis, Oscar, 1965, “Further observations on the folk-urban continuum and urbanization with special reference to Mexico City” στο Philip M. Hauser και Leo F. Schnore (επιμ.), *The Study of Urbanization*, New York: Wiley, σσ. 491-503.

Lin, Jan, 1998, *Reconstructing Chinatown Ethnic Enclave, Global Change*, Minneapolis: University of Minnesota Press.

Lloyd, P.C., 1953, “Craft organization in Yorouba towns” στο *Africa*, τχ. 23, σσ. 30-44.

Lloyd, P.C., 1954, “The traditional political systems of the Yorouba” στο *Southwestern Journal of Anthropology*, τχ. 10(4), σσ. 366-384.

Lloyd, P.C., 1973, “The Yoruba: An urban people?”, στο Aidan Southall (επιμ.), *Urban Anthropology*, London: Oxford University Press, σσ. 107-124.

Low, S. (επιμ.), 1999, *Theorizing the City. The New Urban Anthropology Reader,* New Brunswick N.J.: Rutgers University Press.

Low, Setha, 2003, Behind the Gates Life, Security and the Pursuit of Happiness in Fortress America, New York: Routledge.

Low, Setha, 2014, “Spatialities: the rebirth of urban anthropology through studies of urban space” στο Nonini, Donald (επιμ.), *A Companion to Urban Anthropology*, Malden MΑ and Oxford: Wiley Blackwell, σσ. 15-27.

Low Setha και Denise Lawrence-Zuniga (επιμ.), 2003, *The Anthropology of Space and Place Locating Culture*, Malden Mass: Blackwell.

Low, S. και McDonogh, G., 2001, “Introduction to ‘Remapping the city: Place, order, and ideology’”, στο *American Anthropologist*, τχ. 103 (1), σσ. 5-6.

Magnani, Hose Guilherme Cantor, 2014, «Practices of sociality», στο Nonini, Donald (επιμ.), *A Companion to Urban Anthropology*, Malden Mass: Wiley Blackwell, σσ. 329-346.

Mangin, William, 1970, «Introduction», στο W. Mangin (επιμ.), *Peasants in Cities*, Boston: Houghton Mifflin Company, σσ. xiii-xxxix.

Martin, Peter, 2004, “Culture, subculture and social organization” στο Bennet A. και K. Kahn-Harris (επιμ.), *After Subculture. Critical Studies in Contemporary Youth Culture*, New York: Palgrave Macmillan, σσ. 21-35.

Massey, Doreen, 1991, “The political place of locality studies”, στο *Environment and Planning*, τχ. 23, σσ. 267-281.

Mayer, Phillip, 1961, *Townsmen or Tribesmen. Conservatism and the Process of Urbanization in a South African City,* Cape Town: Oxford University Press.

Miner, Horace, 1953, *The Primitive City of Timbuctoo*, Princeton N.J., Princeton University Press.

Miner, Horace (επιμ.), 1967, *The City in Modern Africa*, New York: Frederick Praeger Publishers.

Mitchell, James Clyde, 1956, *The Kalela Dance,* Rhodes-Livingstone Paper, no 27, Manchester: Manchester University Press for the Rhodes-Livingstone Institute.

Mitchell, Clyde J., 1966, “Theoretical orientations of African urban studies” στο Banton, M. (επιμ.), 1966, *The Social Anthropology of Complex Societies*, London: Tavistock Publications, σσ. 37-68.

Mitchell, J. Clyde, 1969, “The concept and use of social networks” στο Mitchell, J. Clyde (επιμ.), *Social Networks in Urban Situations. Analyses of Personal Relationships in Central African Towns*, Manchester: Institute for African Studies University of Zambia – Manchester University Press, σσ. 1-50.

Mitchell, J. Clyde, 1974, “Social networks” στο Annual Review of Anthropology, σσ. 279-299.

Mitchel Clyde J., 1987, *Cities, Society, and Social Perception. A Central African Perspective,* Oxford: Clarendon Press.

Mullings Leith, 1978, ‘Ethnicity and stratification in the urban United States”, στο Annals of the New York Academy of Sciences, τ. 318, σσ. 10-22.

Nutini, Hugo G., 1972, “The Latin American City: A cultural-historical approach”, στο Weaver T. και D. White (επιμ.), *The Anthropology of Urban Environments*, The Society for Applied Anthropology Monograph Series, No 11, σσ. 89-95.

Οικονόμου, Λεωνίδας, 2020. “Τα εγκαίνια μιας γέφυρας στη χώρα των Ζουλού Ο Max Gluckman και η Καταστασιακή Ανάλυση της Σχολής του Μάντσεστερ”. Στο *Εθνολογία*, τχ. 17/2017-2018, σσ. 219-249.

Park, R., 1915, «The City: Suggestions for the Investigation of Human Behavior in the Urban Environment» στο *American Journal of Sociology* 20 (1915): 577-612 αναδημοσιεύεται Park, R. και E. Burgess (επιμ.), 1925, *The City,* Chicago: The University of Chicago Press, σσ. 1-46.

Parkin, David, 1969. *Neighbours and Nationals in an African City Ward*. London: Routledge & Kegan Paul

Pilcher, William, 1972. *The Portland Longshoremen*, New York: Holt, Rinehart and Co.

Plotnicov, Leonard, 1983, “Afterthoughts: old and new directions”, στο City & Society, τχ. 5 (2), σσ. 169-171.

Plotnicov, Leonard, 1991, “Urban anthropology in the USA: Current work and directions for the future”, στο

Pocock, David F., 1960, “Sociologies: Urban and rural”, *Contributions to Indian Sociology*, τχ. 4, σσ. 63-81.

Press, Irwin, 1975, “The city as context: Cultural, historical, and bureaucratic determinants of behavior in Seville”, στο *Urban Anthropology*, τχ. 4 (1), σσ. 27-34.

Press, Irwin και M. Estellie Smith (επιμ.), 1980, *Urban Place and Process. Reagings in the Anthropology of Cities*, New York και London: Macmillan Publ.

Rebhun, L. A., 1999, “For love and for money: romance in urbanizing Northeast Brazil”, στο *City & Society* 1999, vol XI, no 1-2, σσ. 145-164.

Redfield Robert και Milton Singer, 1954, “The cultural role of cities” στο *Economic Development and Cultural Change*, τχ. 3, σσ. 53-73.

Redhead S. (επιμ.), 1998, *The Clubcultures Reader. Readings in Popular Cultural Studies*, Oxford: Blackwell Publ.

Rogers, A., και S. Vertovec (επιμ.), 1995, *The Urban Context. Ethnicity, Social Networks and Situational Analysis*, Oxford: Berg.

Rotenberg, R., 1993, «Introduction» στο Rotenberg, R. και G. McDonogh (επιμ.), *The Cultural Meaning of Urban Space,* Westport Conn. και London: Bergin & Garvey, σσ. xi-xix.

Rotenberg, R., 2001, «Metropolitanism and the transformation of urban space in nineteenth-century colonial metropoles» στο *American Anthropologist,* Vol. 103, No. 1, σ. 7-15.

Rutheiser, C., 1999, “Making place in the nonplace urban realm: notes on the revitalization of downtown Atlanta”, στο S. Low (επιμ.), *Theorizing the City. The New Urban Anthropology Reader,* New Brunswick N.J.: Rutgers University Press, σσ. 317-341.

Sanjec, Roger, 1990, “Urban anthropology in the 1980s: a world view”, στο *Annual Review of Anthropology*, τχ. 19, σσ. 151-186.

Saunders, P., 1981, *Social Theory and the Urban Question*, London: Hutchinson.

Shields, Rob, 2007, “A guide to urban representation and what to do about it: alternative traditions of urban theory”, στο King, A. (επιμ.), 1996, *Re-presenting the City. Ethnicity, Capital and Culture in the 21st Century Metropolis,* New York: New York University Press, σσ. 227-252.

Simmel, G., 1993 (1903), *Πόλη και Ψυχή (Mεγαλούπολη και Ψυχικός Bίος),* Aθήνα: Eρασμος.

Sjoberg, Gideon, 1960, *The Preindustrial City*, Glencoe Ill.: Free Press

Sjoberg, Gideon, 1965, “Theory and research in urban sociology”, στο Hauser, Philip M., και Leo Schnore (επιμ.), *The Study of Urbanization,* New York: Wiley, σσ. 157-190.

Smart Alan και Josephine Smart, 2003, “Urbanization and the global perspective” στο *Annual Review of Anthropology*, τχ. 32, σσ. 263-285.

Smith, Michael Peter, 2001, *Transnational Urbanism. Locating Globalization*, Malden Mass: Blackwell Publ.

Smith, Michael E., 2002, “The earliest cities”, στο George Gmelch και Walter P. Zenner, *Urban Life. Reagings in the Anthropology of the City,* Prospect Heights Ill.: Waveland Press, σσ. 3-19.

Smith, Michael E., 2009, “V. Gordon Childe and the urban revolution: A historical perspective on a revolution in urban studies,” στο *Town Planning Review*, τχ. 80, σσ. 3-29.

Smith, Neil, 2002, “New globalism, new urbanism: gentrification as global urban strategy”, στο *Antipode*, τχ. 34(3), σσ. 427-450.

Smith, Neil και Setha Low, 2006, “ Introduction: the imperative of public space” στο S. Low και N. Smith (επιμ.), *The Politics of Public Space*, New York: Routledge, σσ. 1-15.

Soja, E. W., 2000, *Postmetropolis. Critical Studies of Cities and Regions,* Oxford: Blackwell Publishers.

Southall, Aidan, 1961, “Introductory summary” στο Southall A. (επιμ.), *Social Change in Modern Africa*, London: Oxford University Press, σσ. 1-66.

Southall, Aidan, 1967, “Kampala-Mengo”, στο Horace Miner (επιμ.), *The City in Modern Africa*, New York and London: Frederic A. Praeger, σσ. 297-332.

Southall, Aidan, 1971, “The impact of imperialism upon urban development in Africa”, στο Turner, Victor (επιμ.), *Colonialism in Africa, 1870-1960*, London: Cambridge University Press, σσ. 216-255.

Southall, Aidan, 1973, “The density or role-relationships as a universal index of urbanization”, στο Α. Southall (επιμ.), *Urban Anthropology. Cross-Cultural Studies of Urbanization*, New York: Oxford University Press, σσ. 71-106.

Southall, Aidan, 1983, “Towards a universal urban anthropology”, στο G. Ansari και P. Nas (επιμ.), *Town-Talk: The Dynamics of Urban Anthropology*, Leiden: Brill, σσ. 7-21.

Southall, Aidan, 2000, *The City in Time and Space,* Cambridge: Cambridge University Press

Spradley, James P., 1970. *You Owe Yourself a Druk: An Ethnography of Urban Nomads*. Boston: Little, Brown & Co.

Straw, Will, 2001, “Scenes and sensibilities” στο *Public*, τχ. 22-23, σσ. 245-257.

Susser, Ida, 1982, *Norman Street: Poverty and Politics in an Urban Neighborhood*, New York: Oxford University Press.

Susser, Ida, 2012, «Norman Street revisited: claiming a right to New York city», στο *Norman Street: Poverty and Politics in an Urban Neighborhood*, *Updated Edition* New York: Oxford University Press, σσ. 3-68.

Suttles, Gerald, 1968, *The Social Order of the Slum Ethnicity and Territory in the Inner City*, Chicago: The University of Chicago Press.

Uzzell, J. Douglas και Ronald Provencher, 1976, *Urban Anthropology*, Dubuque Iowa: W. M. C. Brown Publishers.

Van Velsen, Jaap, 1967, “The extended-case method and situational analysis”, στο Epstein, A. L. (επιμ.), *The Craft of Social Anthropology*, London: Tavistock

Vincent, J., 1974, “The structuring of ethnicity”, στο Human Organization, 33, σσ. 375-379.

Wacquant, Loic, 2009, *Prisons of Poverty*, Minneapolis: University of Minnesota Press.

Weaver T. και D. White, 1972, “Sociological contributions to an urban anthropology”, στο Weaver T. and D. White (επιμ.), 1972, *The Anthropology of Urban Environments*, The Society for Applied Anthropology Monograph Series, Νo 11, σσ. 97-107.

Weinzierl R. και D. Muggleton (επιμ.), 2003, *The Post-subcultures Reader*, Oxford New York: Berg, σσ. 3-25.

Werbner, Richard P., 1984, “The Manchester school in South-Central Africa”, στο *Annual Review of Anthropology*, No 13, σσ. 157-185.

Wheatley, Paul, 1971, *The Pivot of the Four Quarters*, Edinburgh: Edinburgh University Press.

Wheeldon, P. D., “The operation of voluntary associations and personal networks in the political processes of an inter-ethnic community” στο Mitchell, J. Clyde (επιμ.), *Social Networks in Urban Situations. Analyses of Personal Relationships in Central African Towns*, Manchester: Institute for African Studies University of Zambia – Manchester University Press, σ. 128-180.

Whyte, William Foot, 1943, *Street Corner Society The Social Structure of an Italian Slum*, Chicago: University of Chicago Press.

Wirth, Louis, 1938, “Urbanism as a way of life”, στο *American Journal of Sociology*, τχ. 44 (1), σσ. 1-24.

Υoung, Michael και Peter Willmott, 1957, *Family and Kinship in East London*, Glencoe Ill.: Free Press.

Φρίσμπυ, Νταίηβιντ, 2009, *Στιγμιότυπα της Νεωτερικότητας (Γκέοργκ Ζίμμελ, Βάλτερ Μπανγιαμιν, Ζήγκφρηντ Κρακάουερ)*, Αθήνα: Νησίδες.

1. Με τον όρο τοπικότητα μεταφράζω τον όρο locality, που έχει επικρατήσει διεθνώς ως μια ουδέτερη έννοια, η οποία προσδιορίζει το τοπικό χωρίς να προϋποθέτει τη μορφή και το χαρακτήρα του. [↑](#footnote-ref-1)
2. Στο εξής για λόγους συντομίας απλώς ανθρωπολόγοι ή βρετανοί ανθρωπόλόγοι. [↑](#footnote-ref-2)
3. Περιοχή ορυχείων στη Βόρεια Ροδεσία με σημαντική αστική και βιομηχανική ανάπτυξη που αποτέλεσε ένα από τα κύρια ερευνητικά πεδία της βρετανικής σχολής. [↑](#footnote-ref-3)
4. Ο όρος αναφέρεται σε κακοσυντηρημένες οικιστικά και από άποψη αστικών υποδομών περιοχές των πόλεων που κατοικούνται από τα φτωχότερα στρώματα. [↑](#footnote-ref-4)
5. Η αστική ανανέωση ήταν μια από τις κυρίαρχες χωρικές πολιτικές της μεταπολεμικής περιόδου στις ΗΠΑ, στη Βρετανία και αλλού, που εμπνεόταν από τις μοντερνιστικές πολεοδομικές ιδέες, οι οποίες ενθάρρυναν τους ταχείς αυτοκινητοδρόμους, την προαστιοποίηση, την εξάλειψη της παλιάς αστικότητας (του αστικού συγχρωτισμού, της μίξης των λειτουργιών, των παλαιών τμημάτων των πόλεων), και τη στέγαση των κατώτερων ιδίως στρωμάτων σε πολυώροφα συγκροτήματα κατοικιών (Jacobs 1961, Hall 1996, Bridge and Watson 2000). Το urban renewal αποδείχθηκε μια πρώιμη μορφή κρατικά επιβεβλημένου “εξευγενισμού” που εξυπηρέτησε τα συμφέροντα των ιδιοκτητών και των εργολάβων, και προκάλεσε μεγάλο κοινωνικό κόστος στους ανθρώπους που έχασαν τις κατοικίες και τις κοινότητές τους. Η πρώτη ισχυρή αντίδραση στα προγράμματα αυτά (που εμφανίζονταν ως ουδέτερες τεχνοκρατικές παρεμβάσεις) προήλθε από μια μερίδα κατοίκων του Greenwich Village της Νέας Υόρκης, οι οποίοι απέτρεψαν την καταστροφή της συνοικίας για τη δημιουργία μιας λεωφόρου και εγκαινίασαν ένα κίνημα γειτονιών που διαδόθηκε σε ολόκληρες τις ΗΠΑ και αλλού, και άσκησε και ασκεί σημαντική επίδραση (Susser 2012). Η [Jane Jacobs](https://en.wikipedia.org/wiki/Jane_Jacobs), η κυριότερη εκπρόσωπος της ομάδας αυτής και μια κορυφαία ερευνήτρια και θεωρητικός της αστικής ζωής, άρθρωσε ένα λόγο ενάντια καταστροφή της πόλης και την προαστιοποίηση, που συγκλίνει από πολλές απόψεις με τις ιδέες του Lefebvre την ίδια περίοδο, και ανέπτυξε ένα θετικό όραμα της πόλης ως πεδίο ετερογένειας, ελευθερίας, ανοχής, επικοινωνιών, αναμίξεων, κοινότητας, και δημοκρατικής συμμετοχής. Η Jacobs είδε το δρόμο, το πεζοδρόμιο και τον αστικό δημόσιο χώρο σα βάση για τη δημιουργία μιας οιονεί κοινότητας και επισήμανε ότι σε πολλές γειτονιές της Νέας Υόρκης διαφόρων εισοδηματικών τάξεων δημιουργούνται ιστοί επιτήρησης των δημόσιων χώρων και δίκτυα καθημερινής δημόσιας επαφής, επικοινωνίας, και εμπιστοσύνης που επιτρέπουν την αλληλόδραση και την αλληλοϋποστήριξη, ενώ σέβονται την ιδιωτικότητα, τη διαφορετικότητα και την ελευθερία των ατόμων. [↑](#footnote-ref-5)
6. Tο επίπεδο ζωής των πιο προνομιούχων τμημάτων της εργατικής τάξης και οι μορφές τυπικής και άτυπης οργάνωσής της θα πρέπει να νοηθούν σε συνάρτηση με την πρότυπα οικονομικής ανάπτυξης και το κοινωνικό συμβόλαιο της φορντικής-κευνσιανής περιόδου (1945-1975), που βασιζόταν σε μεγάλο βαθμό στην βιομηχανία και τη βιομηχανική εργασία, ευνοούσε τη δημιουργία σχετικά εδαφοποιημένων εργατικών κοινοτήτων και εξασφάλιζε ικανοποιητικές συνθήκες ζωής για ένα μεγάλο μέρος των εργατών. Βλ. και σημείωση 7. [↑](#footnote-ref-6)
7. Το πρότυπο οικονομικής συσσώρευσης και πολιτικής ρύθμισης που αναδύθηκε σταδιακά στο δυτικό κόσμο από τα τέλη του 19ου αιώνα και επικράτησε στην περίοδο 1945-1975 και χαρακτηρίζεται συνήθως ως φορντισμός-κευνσιανισμός, βασιζόταν στην βιομηχανική παραγωγή, την αστική ανάπτυξη και τη μαζική κατανάλωση, και σε ένα κοινωνικό συμβόλαιο ανάμεσα στο κράτος, το κεφάλαιο και την εργασία, που εξασφάλιζε βασικές όψεις της ζωής των εργαζομένων (Harvey 1990, Soja 2000). Έδωσε τη θέση του στο καθεστώς της «ευέλικτης συσσώρευσης» και του νεοφιλελευθερισμού, που χαρακτηρίζεται από μεταφορά τμημάτων της παραγωγής σε χώρες με φθηνότερα μεροκάματα, την αύξηση της ανεργίας και της προσωρινής εργασίας και την αναδιάρθρωση του κράτους πρόνοιας. [↑](#footnote-ref-7)
8. Ο *εξευγενισμός* αναφέρεται στη διαδικασία κατά την οποία οι γειτονιές της εργατικής τάξης αναμορφώνονται από νέους μεσοαστούς αγοραστές κατοικιών, τους ιδιοκτήτες γης και κατοικίας, και τους εκπροσώπους του κατασκευαστικού κεφαλαίου και των τοπικών αρχών. Η διαδικασία αυτή οδηγεί στην αλλαγή του κοινωνικού προφίλ της περιοχής και έχει σα συνέπεια τον εκτοπισμό μεγάλου μέρους των κατοίκων των φτωχότερων στρωμάτων και τη διάλυση της κοινωνικής τους ζωής. Ο εξευγενισμός ξεκινά σαν ένα σποραδικό φαινόμενο στη δεκαετία του 1950 στην Ευρώπη και τη Βόρεια Αμερική για να εξελιχθεί από τη δεκαετία του 1970 σε μια από της κύριες αστικές στρατηγικές του κράτους και του κεφαλαίου και σε βασικό χαρακτηριστικό της αστικής αναδιάρθρωσης σε παγκόσμιο επίπεδο (Smith 2002). [↑](#footnote-ref-8)
9. Οι ψηφιακές τεχνολογίες θα πρέπει να ειδωθούν σαν ένα στάδιο στην διαδικασία «συμπίεσης του χώρου και του χρόνου», που αποτελεί δομικό στοιχείο της καπιταλιστικής ανάπτυξης και τείνει διαρκώς να επαναστατικοποιεί τις τεχνολογίες των μεταφορών και των επικοινωνιών και να μεταβάλλει τις οργάνωση των οικονομικών διαδικασιών και τη μορφή των πόλεων (Harvey 1990). Οι τεχνολογίες αυτές επηρεάζουν τη μορφή και το σχεδιασμό των πόλεων, την οικονομική παραγωγή και τις εργασιακές σχέσεις, τις κοινωνικές πρακτικές και την καθημερινή ενσώματη εμπειρία των κατοίκων. Η πόλη και το διαδίκτυο αποτελούν πλέον ένα αλληλοσυμπληρούμενο πλέγμα. Οι χωρικές πρακτικές ρυθμίζονται σε μεγάλο βαθμό με ψηφιακές διαδικασίες, ενώ το διαδίκτυο δημιουργεί καινούργιες επιδραστικές αναπαραστάσεις και συμβάλλει στην παραγωγή και την κατασκευή του τόπου. Οι ψηφιακές τεχνολογίες και οι εφαρμογές τους επαναπροσδιόρισαν την απόσταση και ως ένα βαθμό το πλαίσιο των κοινωνικών σχέσεων, αλλά δεν κατάργησαν την γεωγραφία. Συνέβαλαν όμως στην ανάδυση νέων τεχνικών ελέγχου, επιτήρησης και χειραγώγησης που έχουν καταστήσει εξαιρετικά κρίσιμη τη συζήτηση για την ιδιοκτησία, την αρχιτεκτονική και τον έλεγχό τους. [↑](#footnote-ref-9)